Covid-19: Sabah catat peningkatan kes lima hari berturut-turut

Hanya empat negeri merekodkan peningkatan jangkitan baharu Covid-19 dalam tempoh 24 jam sehingga 12 tengah hari tadi, seiring dengan penurunan kes keseluruhan daripada 3,997 semalam kepada 3,573 kes hari ini, menurut statistik Jabatan Kesihatan Negeri-Negeri, yang dikeluarkan malam ini.

Bagaimanapun, Sabah terus mencatat peningkatan kes harian lima hari berturut-turut sejak 27 Disember lalu, dengan hari ini merekodkan 231 kes berbanding 226 kes semalam.

Peningkatan jangkitan di Sabah bermula 27 Disember lalu sebanyak 125 kes berbanding 108 pada 26 Disember, diikuti 168 kes (28 Disember); dan 192 kes (29 Disember).

Pahang turut mencatat peningkatan kes harian hari ini apabila merekodkan 315 jangkitan baharu berbanding 254 kes semalam, menjadikan kumulatif positif di negeri itu mencecah 95,346 kes, dengan sehingga semalam 91,784 pesakit sembuh, dan 2,480 kes masih aktif.

Daripada jumlah kes aktif itu seramai 1,670 pesakit menjalani kuarantin di rumah; 579 ditempatkan di PKRC; 216 dimasukkan ke hospital; dan 15 dirawat di unit rawatan rapi (ICU), dengan 13 daripadanya memerlukan alat bantuan pernafasan.

Pahang juga setakat ini merekodkan 767 kematian, termasuk 96 pesakit yang meninggal dunia sebelum sempat dirawat di hospital atau dikategorikan sebagai kes ‘brought in death’ (BID).

Sebanyak 13 daripada 363 kluster yang dikesan di Pahang masih aktif, dengan lima daripadanya membabitkan komuniti; tempat kerja (tiga); import (dua); dan masing-masing satu kluster berkaitan kumpulan berisiko tinggi, pendidikan, dan pusat tahanan, yang keseluruhannya membabitkan 350 individu.

Dalam tempoh sama juga Pulau Pinang turut mencatat peningkatan kes harian hari ini apabila merekodkan 238 kes baharu, berbanding 207 semalam, diikuti Perlis (15 kes baharu, tujuh semalam).

Selangor walaupun mencatat penurunan kes, kekal berada di tempat teratas apabila merekodkan 949 kes baharu, berbanding 965 semalam.

Sementara itu, Ketua Pengarah Kesihatan Tan Sri Dr Noor Hisham Abdullah berkata sebanyak 343 lagi kes import dikesan dalam tempoh 24 jam sehingga 12 tengah hari tadi yang turut melibatkan 16 rakyat asing, menjadikan kumulatif kes import sebanyak 8,301 kes.

Selebihnya iaitu 2,230 kes baharu adalah jangkitan tempatan yang juga melibatkan 199 rakyat asing, katanya.

Menurutnya sebanyak lima lagi kluster baharu dikesan menjadikan keseluruhannya 6,128 kluster dengan 5,911 telah ditamatkan dan 217 lagi masih aktif.

“Daripada 3,573 kes harian yang dilaporkan pada hari ini, 52 kes atau 1.5 peratus adalah kategori 3, 4, dan 5; dan 3,521 kes (98.5 peratus) lagi adalah terdiri daripada kategori 1 dan 2,” katanya dalam kenyataan hari ini.

Beliau berkata sehingga kini 269 pesakit masih dirawat di ICU, dengan 163 daripadanya memerlukan alat bantuan pernafasan.

Dr Noor Hisham juga memaklumkan dua lagi mangsa banjir dikesan positif Covid-19 menjadikan keseluruhannya 444 kes.

“Sehingga hari ini jumlah mangsa banjir di pusat pemindahan sementara yang positif Covid-19 kekal sebanyak 15 individu, dan satu kluster,” katanya.


Jika berani, DAP minta nyah rahsia mesyuarat Kabinet sebelum ini: Marzuki

Jika berani, DAP digesa meminta kerajaan nyah rahsia mesyuarat Kabinet sebelum ini semasa kerajaan Pakatan Harapan (PH) memerintah 22 bulan.

Cabaran supaya nyah rahsia mesyuarat Kabinet itu dibuat selepas pendedahan Tan Sri Muhyiddin Yassin berhubung dakwaan DAP pernah meminta kes kalimah Allah membabitkan Jill Ireland diselesaikan di luar mahkamah semasa beliau menjadi Menteri Dalam Negeri.

Pembantu dan juga bekas Ketua Setiausaha Sulit Perdana Menteri Kelapan, Datuk Dr Marzuki Mohamad berkata tiada keperluan melayan cabaran DAP supaya mendedahkan nama menteri yang mendesak supaya kes kalimah Allah diselesaikan di luar mahkamah.

“Lim Guan Eng tak payah cabar Tan Sri Muhyiddin supaya dedahkan siapa menteri DAP yang minta kes kalimah Allah diselesaikan di luar mahkamah. Tak payah Tan Sri Muhyiddin dedah. Saya pun boleh sebut siapa menteri tu.

“Tapi perangai DAP sekarang ni dah jadi macam perangai Lee Kuan Yew dulu. Kita sebut saja nama, disamannya kita.

“Jadi daripada kita buang masa, buang duit kena saman, saya cadang beginilah senang. Kerajaan declassify (nyah rahsia) saja minit mesyuarat kabinet yang bincang isu kalimah Allah masa zaman PH dulu. Declassify semua, jangan sekerat-sekerat. Jadi kita tahulah menteri mana cakap apa. Tak payah nak dakwa dakwi lagi,” katanya dalam satu kenyataan Facebook.

Menurut Marzuki lagi, kabinet semasa PH memerintah juga ada menubuhkan satu jawatankuasa untuk membincangkan berhubung isu kalimah Allah dan jika berani, DAP boleh meminta kerajaan untuk nyah rahsia perbincangannya.

“Kabinet zaman PH dulu pernah bentuk satu Jawatankuasa Khas Menteri untuk bincang selesai kes ini di luar mahkamah. Dedahkan apa butir perbincangannya.

“DAP pun memang perjuangkan prinsip Competence, Accountability, Transparency (CAT) kan? So, ini kira transparency lah. Berani ke Guan Eng?” soalnya lagi.

Terdahulu, Muhyiddin mendedahkan DAP mendakwa permintaan untuk menyelesaikan isu kalimah Allah di luar mahkamah berlaku sewaktu berada dalam kerajaan PH pada 2020.

“Ketika saya menjadi Menteri Dalam Negeri dalam kerajaan Pakatan Harapan (PH), ada menteri daripada DAP yang meminta supaya Kementerian Dalam Negeri (KDN) menyelesaikan kes Jill Ireland di luar mahkamah.

“Saya tidak bersetuju dengan permintaan ini kerana apa yang dimaksudkan dengan penyelesaian di luar mahkamah itu ialah KDN menarik balik perintah rampasan cakera padat risalah agama Kristian yang mengandungi kalimah Allah,” tulisnya.

Isnin lalu, kerajaan campuran PH-UMNO menarik balik rayuan terhadap keputusan Mahkamah Tinggi, yang memutuskan bahawa penganut agama Kristian boleh menggunakan kalimah Allah, Baitullah, Kaabah dan solat dalam penerbitan bahan agama Kristian bagi tujuan pembelajaran.

Keputusan itu menerima pelbagai bantahan pelbagai pihak yang menggesa kerajaan mempertimbangkan semula tindakan itu.

Mengulas lanjut, Muhyiddin berkata keputusan kerajaan Perikatan Nasional (PN) membuat rayuan juga selaras dengan titah yang dizahirkan pada masa itu oleh Sultan Johor, Sultan Ibrahim Ibni Almarhum Sultan Iskandar dan Sultan Selangor, Sultan Sharafuddin Idris Shah Alhaj.


MP PAS sangkal Rafizi kononnya PN terima peruntukan 50 peratus

Kenyataan Menteri Ekonomi, Rafizi Ramli mengatakan negeri di bawah pimpinan pembangkang menerima peruntukan perbelanjaan keseluruhan sebanyak 50 peratus adalah tidak tepat.

Ahli Parlimen Kubang Kerian (PAS), Datuk Seri Tuan Ibrahim Tuan Man berkata sebaliknya hanya 17 peratus peruntukan keseluruhan bagi projek pembangunan disalurkan kepada empat negeri ditadbir Perikatan Nasional (PN).

“(Berdasarkan) fakta dibangkitkan (ketika sesi penggulungan usul Belanjawan 2023) oleh Menteri Kewangan tadi jelas bahawa negeri yang dikuasai pembangkang tidak mendapat peruntukan seimbang.

“Sebagai contoh, dalam jawapan tadi, ada menyebut 443 projek dengan RM1.4586 bilion untuk Kedah, Kelantan ada 4,025 projek dengan RM1.545 bilion dan Perlis, 153 projek, dengan jumlah peruntukan RM560 juta.

“Kalau kita campur keseluruhan peratusan diumumkan tadi, Kedah hanya peroleh empat peratus peruntukan, Kelantan, tujuh peratus, Terengganu pula empat peratus dan Perlis hanya dua peratus. Jadi keseluruhannya hanya 17 peratus,” katanya dipetik laporan BH.

Turut semasa sidang media Parlimen tadi, Datuk Dr Radzi Jidin (PN-Putrajaya); Datuk Ahmad Marzuk Shaary (PN-Pengkalan Chepa); Datuk Awang Hashim (PN-Pendang) dan Wan Ahmad Fayhsal Wan Ahmad Kamal (PN-Machang).

Tambahnya, keseluruhan projek di empat negeri pembangkang amat sedikit berbanding yang diperoleh Sabah, iaitu 18 peratus dan Sarawak, sebanyak 15 peratus.

“Ini bukan soal dengki, ini soal fakta. Negeri pembangkang (didakwa) diberi kuota lebih 50 peratus.

“50 peratus ini kalau kita lihat, ia termasuk Sabah, Sarawak, ini bukan (negeri) pembangkang. Kedua-dua negeri ini menyokong kerajaan hari ini. Pembangkang hanya Kedah, Kelantan, Terengganu dan Perlis. Jadi kami bangkitkan, jawapan menteri (Rafizi) tadi tidak begitu tepat,” katanya lagi.

Beliau yang juga Timbalan Presiden PAS turut meminta fakta berkenaan disemak semula kerana didakwa mengelirukan sidang Dewan Rakyat.

Rafizi ketika menggulung usul Belanjawan 2023 berkata, negeri pimpinan pembangkang menerima 50 peratus daripada peruntukan perbelanjaan infrastruktur.

Sementara itu, Ahmad Marzuk, berkata, blok pembangkang turut kesal kerana isu yang paling banyak dibangkitkan sebelum ini, berkaitan pembayaran royalti dan tunai hasil petroleum tidak dijawab.

“Sayangnya menteri sampai sudah tidak menjawab, tetapi gambarkan seolah kita yang tak faham, ini yang undang kemarahan di pihak kami. Rakyat perlu faham kenapa kita bangkitkan (perkara ini) dan marah sampai ada yang dihalau Dewan Rakyat hari ini kerana kata-katanya (Rafizi) itu yang mengundang kemarahan.

“Dalam masa sama banyak yang mengelirukan,” katanya.


REE: Musuh hanya mahu calar imej, kata CEO MBI Kedah

Setelah menjadi tumpuan akibat disiasat Suruhanjaya Pencegahan Rasuah Malaysia (SPRM) Rabu lalu, Ketua Pegawai Eksekutif Perbadanan Menteri Besar Kedah (MBI Kedah) tampil di pentas ceramah, malam ini.

Mohd Sabri Osman berkata dia tampil untuk menerangkan kepada rakyat tentang kelicikan musuh politik Kedah itu yang hanya mahu mencalarkan imej pentadbiran negeri tersebut.

“Saya tidur di lokap tiga malam setelah ambil keterangan sehari tidak selesai. Hari ini saya naik pentas untuk menerangkan kepada tuan-tuan dan puan-puan betapa jahat dan liciknya mereka.

“Kebanyakan orang tidak faham bagaimana proses perundangan. Yang pertama, mereka mengambil keterangan untuk saya diambil tiga hari berturut-turut. Untuk siapkan 27 muka surat kertas keterangan.

“Selepas itu, akan dikaji sama ada kes atau pun tidak ada kes. Kalau ada kes maka akan dibuat pertuduhan. Itu tahap kedua, dan tahap ketiga, kita akan hadir di mahkamah untuk dibicarakan, sama ada kita bersalah atau pun tidak bersalah.

“Tapi musuh politik kita, soal mewujudkan pertuduhan, soal bicara di mahkamah, soal keputusan mahkamah itu tidak penting bagi mereka. Yang penting adalah mencalarkan imej, memburukkan perwatakan kerena mereka sungguh-sungguh mahu membunuh karakter seseorang,” katanya.

Beliau berucap pada program Ceramah Gelombang Perikatan Nasional di Kuala Ketil, Kedah, malam ni.

Rabu lalu, media melaporkan CEO MBI Kedah diteman selamat tiga hari bagi membantu siasatan berhubung kes rasuah dan salah guna kuasa berkait aktiviti perlombongan unsur nadir bumi (REE) berjumlah lebih RM13 juta.

Dalam pada itu, menurut Mohd Sabri apabila gambarnya berpakaian lokap SPRM berwarna oren itu disiarkan, cerminan yang cuba disampaikan kepada umum adalah beliau bersalah sedangkan ketika itu baru diambil keterangan.

“Kita dipakai pakaian oren, tertulis lokap untuk mencerminkan kita salah. Orang awam tidak tahu kita salah atau tidak. Kita baru diambil keterangan. Tapi imej yang dilontarkan kepada rakyat seolah-olah kita bersalah.

“Maka saya hadir pada malam ini untuk menegaskan, insya-Allah tidak ada apa-apa yang kita (MBI Kedah) buat,” katanya.

Menjelaskan kronologi kes berkaitan REE itu, Mohd Sabri berkata beliau bersungguh-sungguh berusaha untuk membangunkan ekonomi Kedah namun difitnah sebagai pencuri yang dilindungi Menteri Besar Kedah, Datuk Seri Muhammad Sanusi Md Nor.

Saya ikuti angka pendapatan negeri Kedah. Pendapatan Kedah hanya antara RM600-700 juta kadang-kadang sedikit melebih RM700 juta. Tidak pernah mencecah RM1 bilion.

“Negeri Kedah negeri kita yang miskin, saya tidak mahu terus melihat negeri Kedah dan rakyatnya berada dalam kemiskininan. Amanah yang diberikan kepada saya untuk membantu Kedah, membangunkan ekonomi, menduduki tempat yang atas di dalam susunan ekonomi di Malaysia.

“Kita mencari sumber baharu di Kedah dan sumber itu ditemui yang dinamakan REE atau unsur nadir bumi. Kita berusaha bersungguh-sungguh, tak berhenti saya berjumpa dengan MB, setiausaha kerajaan negeri, Pengarah Pejabat Tanah dan Galian, Pengarah Jabatan Mineral dan Geosains untuk dapatkan kelulusan. Saya juga bincang dengan kementerian untuk dapatkan SOP.

“Tiga tahun belum pun berhasil, malangnya ada orang yang datang mencuri. Si pencuri telah ditangkap, dihukum tiba-tiba dikaitkan, kita (MBI) adalah pencuri dan MB adalah yang melindungi kita (MBI). Ini adalah fitnah semata-mata,” katanya.


Ratusan mesej saya terima, harap semua bersabar: Shahidan

Datuk Seri Shahidan Kassim berharap semua pihak yang menelefon dan menghantar mesej kepadanya berhubung aduan kerosakan jalan raya sekitar Kuala Lumpur diharap bersabar, ia memandangkan terdapat ratusan mesej yang masuk dalam telefonnya.

Bagaimanapun, Menteri Wilayah Persekutuan itu berjanji akan meneliti setiap satu aduan yang dihantar kepadanya dan akan mengambil langkah segera untuk mengatasi segala permasalahan warga wilayah yang membuat aduan.

“Ratusan orang hubungi dan mesej saya, saya akan layan dan harap semua bersabar,” katanya kepada Agenda Daily.

Shahidan memberi komitmen setiap aduan yang diterimanya tidak akan dibiarkan tanpa sebarang tindakan dan memberi jaminan langkah proaktif akan dijalankan serta-merta tanpa melengah-lengahkan aduan tersebut.

“Saya berharap orang ramai dapat menghantar khidmat pesanan ringkas (sms) kepada saya, ia lebih memudahkan kerana jika menghantar Whatsapp atau menelefon, ia akan menyukarkan saya untuk menjawab semua aduan dan permintaan yang dibuat,” katanya.

Terdahulu, Ahli Parlimen Arau itu berkongsi nombor telefon peribadi kepada penduduk Kuala Lumpur sekiranya beliau atau Timbalannya, Datuk Seri Jalaluddin Alias diperlukan.

Beliau juga turut berkongsi nombor telefon Datuk Bandar Kuala Lumpur, Datuk Seri Mahadi Che Ngah.

Shahidan berkata, beliau dan timbalannya serta datuk bandar sentiasa bersedia 24 jam untuk menerima sebarang aduan berkaitan kerosakan jalan raya di ibu negara.

“Kami bersiap siaga. Rakyat Malaysia boleh hubungi. Yang baru datang Kuala Lumpur, jumpa jalan berlopak boleh hubungi kami dan kami akan ambil tindakan dalam 24 jam.

“Kita mahu jadi yang terbaik di Malaysia dan dunia,” katanya ketika menggulung perbahasan Rancangan Malaysia ke-12 bagi kementeriannya di Parlimen hari ini.

Selain itu, menurut Shahidan, Dewan Bandaraya Kuala Lumpur (DBKL) juga telah bersetuju untuk bertindak segera ke atas sebarang aduan kerosakan jalan raya di ibu negara.

“Saya sudah berbincang dengan DBKL dan mengarahkan supaya mana-mana aduan, rungutan dan makluman mengenai kerosakan jalan hendaklah diambil tindakan segera dalam masa 24 jam,” katanya lagi.


Najib, Rosmah bercuti atas kapal layar di 3 negara, kata saksi kes 1MDB

Bekas Perdana Menteri Datuk Seri Najib Razak, isterinya Datin Seri Rosmah Mansor dan keluarga mereka bercuti beberapa kali dengan menaiki kapal layar yang kononnya dimiliki oleh putera raja dari negara Timur Tengah di perairan Perancis, Greece dan Itali, beritahu bekas pembantunya kepada Mahkamah Tinggi Kuala Lumpur, hari ini.

Datuk Wan Ahmad Shihab Wan Ismail, yang sebelum ini berkhidmat sebagai pegawai khas kepada Najib ketika beliau menjadi perdana menteri (PM), mengesahkan bahawa ahli perniagaan dalam buruan Low Taek Jho atau Jho Low, memaklumkan kepadanya berhubung jemputan daripada putera diraja itu kepada Najib dan keluarga untuk bercuti.

Beliau berkata demikian ketika memberi keterangan sebagai saksi pendakwaan ke-16 dalam perbicaraan Najib berhubung penyelewengan lebih RM2 bilion dana 1Malaysia Development Berhad (1MDB), dihadapan Hakim Datuk Collin Lawrence Sequerah.

Wan Ahmad Shihab, 48, mengesahkan dia juga yang mengambil gambar beramai-ramai Najib dan keluarga di salah sebuah kapal layar berkenaan.

Menurutnya beliau mula-mula mengetahui tentang Jho Low ketika lawatan kerja Najib ke Washington DC di Amerika Syarikat pada sekitar 2007 atau 2008, dan anak Najib, Nor Ashman adalah sebahagian daripada delegasi kerja yang tinggal di Four Seasons Hotel.

Wan Shihab berkata beliau dan Nor Ashman turun ke lobi hotel dan terserempak dengan Jho Low yang duduk bersama beberapa individu tidak dikenali di sofa di situ, dan Nor Ashman telah menyapa Jho Low selepas melihatnya.

“Saya diberitahu oleh Ashman bahawa lelaki itu adalah Jho Low dan dia adalah abang kepada rakan keluarga Datuk Seri Najib iaitu Taek Szen.

“Tetapi saya tidak berkomunikasi dengan Jho Low ketika itu dan hanya melihatnya dari jauh. Itulah kali pertama saya melihat Jho Low,” katanya memetik laporan MalayMail hari ini.

Kemudian selepas Najib menjadi PM pada 2009, Wan Shihab berkata beliau telah tiga kali dihubungi oleh Jho Low secara berasingan dari 2009 hingga 2013 untuk memaklumkan bahawa Najib dan keluarganya telah dijemput untuk bercuti di atas kapal layar di Eropah.

Katanya Najib kemudiannya mengesahkan maklumat yang diberikan oleh Jho Low sebelum beliau (Wan Shihab) mula membuat persiapan untuk bercuti.

Untuk perjalanan ini, Wan Shihab mengesahkan bahawa Najib, Rosmah dan keluarga mereka telah terbang menggunakan pesawat milik kerajaan sebelum pergi ke kapal layar.

Untuk perjalanan pertama, Wan Shihab berkata Jho Low telah menghubunginya pada Ogos 2009 untuk memperkenalkan dirinya, sambil menambah bahawa ahli perniagaan itu telah berkata bahawa seorang putera Kuwait telah menjemput Najib dan keluarga untuk bercuti di selatan Perancis dengan kapal layar yang dikenali sebagai “RM Elegance” yang didakwa dimiliki putera raja dan sahabat putera Syeikh Hamed.

Selepas Jho Low memberikan butiran mengenai orang hubungan bernama Sahle untuk urusan percutian dan mengesahkan perkara itu dengan Najib, Wan Shihab berkata beliau kemudian membuat persediaan untuk rombongan kira-kira 20 orang termasuk Najib, Rosmah, anak-anak mereka Nor Ashman, Nooryana Najwa dan Riza Aziz, rakan Najib Tan Sri Bustari Yusuf dan salah seorang anak Bustari, pegawai, pembantu rumah dan kakitangan lain.

“Setahu saya, tiada caj penginapan dikenakan sepanjang percutian di atas kapal layar RM Elegance kerana Datuk Seri Najib dan keluarganya bercuti atas jemputan putera Kuwait itu,” kata Wan Shihab.

Perjalanan ini melibatkan penerbangan menggunakan pesawat kerajaan dari Kuala Lumpur ke London sebelum berlepas ke lapangan terbang Cote D’Azur di Nice, Perancis pada 15 Ogos 2009, sebelum mereka kemudiannya dibawa ke kapal layar di mana putera Kuwait dan Syeikh Hamed menunggu dan dengan kedua-duanya kelihatan mempunyai hubungan baik dengan Najib.

Pada mulanya hanya melawat selatan Perancis dengan kapal layar, Wan Shihab berkata Najib memberitahunya sama ada pada hari kedua atau ketiga bahawa seorang putera Arab Saudi bernama Putera Turki berada di atas kapal layar lain yang berdekatan telah menjemput Najib dan keluarganya untuk minum teh, sambil menambah bahawa dia telah mengatur untuk lawatan melalui bot yang ditempah untuk pergi ke kapal layar Putera Turki.

Rombongan Najib disambut oleh Putera Turki dan Tarek Obaid di atas kapal layar itu, dengan Najib dan keluarganya dijemput masuk ke ruang tamu, manakala beliau (Wan Shihab) dan pegawai lain menunggu di geladak.

Wan Shihab berkata beliau tidak tahu apa tujuan pertemuan ini dan sama ada Najib dan keluarganya sudah mengenali Putera Turki dan Tarek, sambil menambah beliau kemudiannya diminta oleh Najib untuk membantu mengambil gambar mereka di ruang tamu kapal layar itu.

“Apabila saya masuk ke ruang tamu, saya lihat Jho Low sudah berada dalam kalangan mereka. Ini bermakna Jho Low berada di atas kapal layar itu (Putera Turki) sebelum kami tiba.

“Saya tidak kisah sangat dengan kehadiran Jho Low dan mengambil gambar mereka seperti yang diarahkan oleh Datuk Seri Najib sebagai kenangan pertemuan itu,” katanya.

Wan Shihab berkata Jho Low pada pertengahan 2010 telah menghubunginya melalui perkhidmatan pemesejan BBM untuk memberitahu bahawa Najib dan keluarganya telah dijemput untuk bercuti di atas kapal layar yang kononnya dimiliki oleh seorang putera Arab Saudi di perairan Greece dan Itali, tetapi beliau tak ingat nama putera raja ini.

Untuk perjalanan menaiki kapal layar Golden Odyssey ini, Wan Shihab berkata Najib dan keluarganya serta rombongan percutian mereka telah menaiki pesawat dari Kuala Lumpur dengan pesawat milik kerajaan pada 28 Julai 2010 dan tiba di Athens, Greece pada 29 Julai 2010, sebelum dibawa ke kapal layar.

Najib, Rosmah, anak-anak mereka Nor Ashman, Nooryana Najwa dan Riza Aziz, Wan Shihab, pegawai-pegawai lain, kakitangan rumah dan seorang rakan Najib berada dalam rombongan ini berjumlah sekitar 17 orang, manakala Bustari dan beberapa kenalan Najib sudah berada di atas kapal layar itu sehari lebih awal dengan penerbangan mereka sendiri menggunakan pesawat komersial.

Pada 2013, Wan Shihab berkata Jho Low sekali lagi menghubunginya melalui BBM dan memberitahu Najib dan keluarganya telah dijemput untuk bercuti di selatan Perancis dengan kapal layar yang dikenali sebagai “Topaz” yang dimiliki oleh Sheikh Mansour yang dikatakan sebagai seorang putera raja Abu Dhabi

Mendapat pengesahan daripada Najib mengenai perjalanan itu, Wan Shihab berkata beliau kemudiannya membuat persiapan untuk perjalanan percutian itu, dengan rombongan perjalanan ini melibatkan kira-kira 25 orang.


‘Mafia wanita’ bawa parang terlibat bunuh lelaki di Bukit Mertajam

Seorang lelaki maut selepas ditetak dan ditikam oleh sekumpulan individu dalam satu pergaduhan berhampiran sebuah medan selera di Kampung Baru, di Bukit Mertajam, Pulau Pinang, malam tadi.

Ketua Polis Daerah Seberang Perai Tengah (SPT) Asisten Komisioner Shafee Abd Samad berkata mangsa berusia lingkungan 30-an itu disyaki diserang empat lelaki dan seorang wanita dalam kejadian kira-kira jam 8 malam itu.

Katanya mangsa yang mengalami kecederaan parah dalam kejadian itu dihantar ke Hospital Bukit Mertajam (HBM) untuk rawatan lanjut sebelum dilaporkan meninggal dunia akibat kecederaan parah di beberapa bahagian badan termasuk leher, lapor Bernama.

“Berdasarkan siasatan, kejadian itu berlaku di kawasan terbuka berhampiran sebuah medan selera di Kampung Baru dan ia membabitkan mangsa dengan seorang wanita dan empat lelaki warga tempatan yang mana mereka dipercayai yang saling mengenali.

“Lelaki itu dikatakan terlibat dalam pergaduhan selepas diserang kumpulan tersebut dan mangsa mengalami kecederaan yang serius dihantar ke HBM oleh orang awam sebelum disahkan meninggal dunia semasa menerima rawatan,” katanya dalam sayu kenyataan, di sini, hari ini.

Shafee berkata kumpulan suspek itu dipercayai melarikan diri dengan menaiki sebuah kenderaan dan usaha mengesan mereka yang terlibat sedang giat dijalankan.

Polis tidak menolak kemungkinan pergaduhan itu berpunca daripada dendam di antara mereka namun siasatan lanjut masih dijalankan, katanya.

“Punca pergaduhan juga masih dalam siasatan dan kes itu disiasat menurut Seksyen 302 Kanun Keseksaan iaitu bunuh,” katanya.

Beliau meminta kerjasama orang ramai yang menyaksikan kejadian itu agar tampil membantu menyalurkan maklumat bagi membantu siasatan dengan menghubungi Pegawai Penyiasat ASP Ahmad Shahir Adnan di talian 019-9517045 atau 04-5382222 atau mana-mana balai polis berdekatan.

Terdahulu tular beberapa video berdurasi 17 saat, 10 saat dan lima saat di media sosial terutama Facebook memaparkan kejadian pergaduhan yang dirakam orang awam yang melalui kawasan berkenaan.

Menerusi video itu, kelihatan seorang wanita didapati memegang senjata tajam dipercayai parang dengan mangsa yang parah terbaring di jalan.


Keputusan MT UMNO tak gugat kedudukan PM dan Jemaah Menteri, kata AG

Pejabat Peguam Negara (AG) menjelaskan kenyataan Presiden UMNO, Datuk Seri Ahmad Zahid Hamidi semalam yang memutuskan untuk menarik balik sokongan terhadap kerajaan Perikatan Nasional (PN) tidak mengugat kedudukan Perdana Menteri (PM) dan Jemaah Menteri.

Dalam satu kenyataan, pejabat AG berkata kerajaan tidak mempunyai apa-apa fakta jelas yang menunjukkan bahawa PM tidak lagi mendapat kepercayaan majoriti ahli-ahli Dewan Rakyat.

Katanya, berdasarkan Perkara 43(2)(a) Perlembagaan Persekutuan, penentuan sama ada seseorang itu mendapat kepercayaan majoriti ahli-ahli Dewan Rakyat hendaklah ditentukan oleh mereka sendiri, bukan kenyataan media parti atau pemimpin politik.

“Oleh itu, dari segi undang-undang, YAB Perdana Menteri dan Jemaah Menteri sedia ada ternyata masih kekal untuk terus menjalankan kuasa eksekutif Persekutuan,” katanya.

Semalam, Zahid selepas selesai Mesyuarat Majlis Tertinggi (MT) sekali lagi mengumumkan keputusan yang seakan sama semasa ketetapan Perhimpunan Agung UMNO 2020 tetapi kali ini dengan lebih keras menuntut supaya Perdana Menteri Tan Sri Muhyiddin Yassin berundur secara terhormat dan memutuskan UMNO menarik sokongan daripada kerajaan PN.

Zahid juga menuntut supaya PM baharu dilantik bagi menggantikan Muhyiddin bagaimanapun tidak menamakan individu yang layak untuk memegang jawatan nombor satu negara itu.

Bagaimanapun, Zahid berkata hanya PM sahaja berundur dan Menteri Kabinet sedia ada akan kekal.


Firaun jadi kerajaan pun tak dapat reda Allah: Tuan Ibrahim jawab Zahid

Timbalan Presiden PAS, Datuk Seri Tuan Ibrahim Tuan Man mengingatkan Presiden UMNO, Datuk Seri Ahmad Zahid Hamidi bahawa menjadi kerajaan atau tidak bukan tanda Allah reda atau murka.

Sehubungan itu, beliau menegaskan bahawa PAS tidak pernah memperguna atau menunggang agama dalam perjuangan politik parti itu.

Katanya dakwaan mengukur keredaan Allah hanya kepada parti yang membentuk kerajaan sahaja adalah kenyataan yang tidak tepat.

“Menjadi kerajaan atau tidak bukan tanda Allah reda atau murka. Kalau itulah ukurannya, Nabi Muhammad tak jadi pemimpin di Mekah bukan bermakna baginda tidak mendapat keredaan Allah.

“Kerajaan Firaun yang zalim jadi pemimpin bukan bermakna Allah reda,” katanya menurut laporan Utusan.

Beliau dipercayai mengulas kenyataan Zahid yang mendakwa mana-mana parti yang menjadikan Islam sebagai tunggangan mereka tidak akan mendapat keredaan Allah.

Memetik laporan FMT, Zahid berkata terbukti apabila ada parti yang memenangi banyak kerusi pada Pilihan Raya Umum Ke-15 (PRU-15) gagal membentuk kerajaan, sebaliknya UMNO yang tidak memenangi banyak kerusi dapat menganggotai kerajaan perpaduan.

“Kalau siasah jadi matlamat dan Islam jadi tunggangan, biarpun kerusi yang diperolehi banyak, tetapi tidak jadi kerajaan kerana tidak ada reda daripada Allah,” kata Timbalan Perdana Menteri kerajaan Pakatan Harapan-Barisan Nasional (PH-BN) itu tanpa menamakan mana-mana parti.

“Biarpun sedikit, tapi kita (UMNO) jadi kerajaan, maka gunakan kedudukan itu bukan untuk menzalimi sesiapa, sebaliknya kita mahu menjaga Islam dengan benar.”

Mengulas lanjut, Tuan Ibrahim yang juga Ahli Parlimen Kubang Kerian berkata PAS juga tidak pernah menunggang agama sebaliknya menjadikan agama sebagai panduan dalam perjuangan.

“Kita ikut apa yang Allah perintah walaupun dari segi politik kita rugi seperti menutup premis judi menyebabkan kaki judi tidak akan undi kita, namun kita buat kerana Allah melarang perjudian dan tiada agama membenarkan perjudian,” katanya.

Menurutnya jika dilihat kepada keputusan Pilihan Raya Umum Ke-15 (PRU-15), bermakna BN sebenarnya yang tidak mendapat keredaan Allah.

“Kalau ikut logik yang beliau (Zahid) nyatakan, BN kalah di Kelantan, Terengganu, Kedah, Perlis, Pulau Pinang dan Selangor sebab tidak mendapat keredaan Allah lah,” katanya.


Mana Adam Adli dulu yang berani lawan rasuah? soal Syed Saddiq

Ketua Angkatan Muda Keadilan (AMK) Adam Adli Abd Halim dibidas sebagai seorang yang sudah hilang pendirian selepas memegang jawatan, kata Syed Saddiq Syed Abd Rahman.

Presiden parti MUDA itu menempelak yang seolah-olah membisu apabila berada di dalam kerajaan campuran berbanding lantang menentang rasuah sebelum Pilihan Raya Umum Ke-15 (PRU-15).

“Mana Adam Adli yang anak muda kenal? Berani sampai ke jalan raya untuk tentang rasuah? Kini apabila mereka menduduki takhta kuasa, kes-kes berskala besar ditangguhkan, mana suaranya (Adam Adli)?

“Apabila reformasi undang-undang lapuk tidak kira daripada Akta Universiti dan Kolej Universiti (AUKU) ke undang-undang lain, mana suaranya (Adam Adli)?

“Apabila ia berkenaan isu untuk kita mempertahan institusi kehakiman negara yang melangkaui politik bila diserang bertubi-tubi oleh pimpinan utama kerajaan, mana suara untuk membela dan mempertahan institusi kehakiman?” katanya pada sidang media di Bilik Gerakan Utama MUDA hari ini.

Syed Saddiq pada masa sama turut mendedahkan pendirian Adam Adli sebelum PRU-15 yang turun ke jalanan mengetengahkan isu kapal tempur pesisir (LCS), menentang kerajaan ketika itu.

“Apabila skandal rasuah LCS yang menyebabkan mereka ke jalan raya, mereka katakan itu isu utama PRU lepas. Jumlah berbilion ringgit disonglap dan mereka yang katakan kalau kita menang, kita humban pemimpin ini ke penjara.

“Saya, Syed Saddiq kata kita ikut Rule of Law. Kalau ada salah, masuk mahkamah dan bela diri di mahkamah. Tapi sekarang (Adam Adli) bisu. Mana isu-isu ni? Mana reforms yang dijanjikan? Saya sudah jawab, sekarang rakyat nak tahu pendirian kamu,” katanya lagi.

Pada 2 Julai lalu Adam Adli meminta Presiden MUDA itu menjawab dahulu soalannya berhubung sama ada partinya mahu berada dalam blok kerajaan atau pembangkang.

Beliau berkata, Ahli Parlimen Muar itu sepatutnya berbuat demikian sebelum mempersoalkan tentang janji-janji reformasi yang dilaungkan PKR semasa kempen Pilihan Raya Umum Ke-15 (PRU15).

Ia susulan Syed Saddiq mencabar Pemuda PKR itu menyatakan pendirian terhadap janji-janji pembaharuan dan reformasi yang dilaungkan Pakatan Harapan (PH) pada Pilihan Raya Umum ke-15 (PRU15) lalu. – MalaysiaGazette


Setiap saat dua penduduk Perancis positif Covid-19, kata menteri

Perancis mencatat rekod baharu jangkitan positif Covid-19 apabila sebanyak 208,000 kes dilaporkan pada Rabu – jumlah kes harian tertinggi dalam rekod Eropah – umum Kementerian Kesihatan negara itu.

Negara itu merekodkan kumulatif kes positif sebanyak 9,534,357, dengan 5,162,757 pesakit telah pulih, dan 123,372 kes kematian, manakala 4,248,228 kes lagi masih aktif.

“Kami tidak pernah mengalami situasi sedemikian … setiap saat, dua penduduk Perancis disahkan positif,” kata Menteri Kesihatan Olivier Veran kepada Suruhanjaya Undang-undang Perhimpunan Kebangsaan.

Pada minggu lepas, kes harian telah meningkat daripada 84,000 pada 22 Disember kepada 208,000 pada 29 Disember, katanya.

Peningkatan berterusan kes di Perancis berlaku disebabkan penularan varian Delta yang disusuli varian baharu, Omicron, yang lebih pantas sehingga mencetuskan gelombang pasang surut Covid-19.

Beliau berkata situasi di hospital masih membimbangkan dan majoriti pesakit Covid-19 tidak diberi vaksin.

Di Paris, dianggarkan 70 peratus pesakit di unit rawatan rapi (ICU) tidak diberi vaksin, katanya.

Veran mempertahankan keperluan mengenakan sekatan ke atas mereka yang tidak divaksinasi kerana individu berkenaan sangat terdedah kepada risiko jangkitan.

Perancis bakal melaksanakan ‘pas vaksin’ mulai 15 Januari depan, dan tidak lagi menerima ujian PCR negatif sebagai syarat menggunakan beberapa kemudahan tertentu.

Mulai tempoh itu individu berusia 12 tahun ke atas perlu menunjukkan bukti telah divaksinasi untuk masuk ke premis awam, termasuk restoran dan pengangkutan awam jarak jauh atau perpustakaan.

Sementara itu, Britain melaporkan 183,037 jangkitan baharu Covid-19 pada Rabu, sekali gus mencatat rekod baharu kes harian.

Peningkatan itu menjadikan jumlah jangkitan sejak pandemik bermula kepada lebih 12.5 juta kes, manakala kematian meningkat kepada 148,089 dengan 57 lagi kematian semalam.

Terdahulu, Agensi Keselamatan Kesihatan United Kingdom (UKHSA) mengumumkan bahawa lebih 90 peratus kes komuniti di England kini dijangkiti varian Omicron.

Hampir 90 peratus rakyat Britain berusiam 12 tahun dan ke atas menerima sekurang-kurangnya satu dos, 82.3 peratus dos kedua, dan 57.5 peratus menerima dos penggalak. – Agensi


Peguam bekas staf Anwar sahkan writ saman sudah berjaya diserah

Mahajoth Singh, peguam mewakili Muhammed Yusoff Rawther mengesahkan writ saman serangan seksual berjay diserahkan kepada barisan peguam Ketua Pembangkang, Datuk Seri Anwar Ibrahim.

Menurut laporan portal MalaysiaNow, writ tersebut berjaya diserah selepas beberapa kali usaha untuk menyerahkannya gagal sejak difailkan sebulan lalu.

Mahajoth turut mengesahkan pengurusan kes tersebut akan ditentukan pada 9 Spetember depan.

Sebelum ini, difahamkan beberapa percubaan dilakukan untuk menyerahkan saman tersebut.

Namun akhirnya, peguam Anwar bersetuju menetapkan tarikh janji temu bagi penyerahan saman itu dibuat hari ini.

Pada Julai lepas, media melaporkan Yusoff bertindak memfailkan tuntutan saman dan mendedahkan beberapa maklumat yang sensitif dalam tuntutannya terhadap Presiden PKR itu.

Dua tahun lalu Yusoff membuat laporan polis terhadap Anwar itu berhubung tuduhan sama, namun kes tersebut digugurkan Peguam Negara era pentadbiran Pakatan Harapan waktu itu, Tommy Thomas.

Dalam kenyataan pendakwaan, Yusoff, 28, berkata dia mengalami trauma dan gangguan terhadap fizikal, psikologi dan sosial akibat serangan seksual yang didakwa telah dilakukan seorang ahli politik di rumahnya sebelum ini di Bukit Segambut, Kuala Lumpur.

Yusoff menyenaraikan lebih sepuluh perlakuan dan ungkapan tidak senonoh oleh Anwar, dan kini sedang berusaha di mahkamah supaya ia mengisytiharkan ketua pembangkang itu telah melakukan serangan seksual selain ganti rugi am, setimpal dan terkumpul termasuk kos sesi terapi yang dijalaninya.


Tan Sri Muhyiddin Yassin: Perutusan khas Sambutan Tahun Baharu 2023

Assalamualaikum warahmatullahi wabaratuh dan salam sejahtera.

Apa khabar semua?

Saya mendoakan agar anda semua berada dalam keadaan sihat walafiat hendaknya.

Esok kita akan melangkah ke tahun baharu 2023 dan saya ingin melahirkan rasa syukur ke hadrat Allah SWT kerana dengan limpah rahmat dan kurnia-Nya kita dapat memasuki tahun baharu dalam suasana yang aman, damai dan ceria.

Saya percaya setiap daripada kita telah melalui tahun 2022 dengan pelbagai peristiwa suka duka dan pahit manis yang pastinya menjadi kenangan dan iktibar buat kita semua.

Orang kata hari semalam adalah memori, hari ini adalah realiti dan hari esok masih misteri. Begitulah kehidupan kita.

Apa yang telah kita lalui itu jadikan pedoman dan pengajaran. Bersyukur atas segala kejayaan yang kita capai. Bersyukur juga atas segala dugaan yang kita hadapi kerana semua yang berlaku pasti ada hikmahnya.

Jatuh bangun dalam hidup adalah perkara biasa. Yang penting bukan bagaimana kita jatuh, tetapi bagaimana kita mengumpul kekuatan untuk bangkit semula dan melangkah ke hadapan dengan yakin dan gagah untuk mengejar impian kita.

Saya tahu dalam tempoh setahun dua yang lalu, ramai daripada kita mengalami kesukaran hidup akibat pandemik yang melanda negara. Hari ini pun masih ramai yang sedang bergelut dengan masalah kos sara hidup yang tinggi dan permasalahan lain yang membelenggu.

Namun, kita tidak boleh lemah semangat atau putus asa. Kini masanya untuk kita bingkas bangun semula dengan lebih tangkas. Saya percaya dalam tempoh pemulihan ini peluang ada di mana-mana untuk kita memajukan diri dan keluarga asalkan kita sanggup berusaha.

Insya-Allah, selagi mana ada kemahuan, di situ ada jalan.

Saya sendiri sentiasa bersyukur dengan kurniaan Allah SWT buat diri saya dan keluarga. Perjalanan hidup saya seperti anda juga tidaklah selalunya senang. Banyak cabaran dan dugaan yang dihadapi. Semua liku-liku hidup yang dilalui itu sebenarnya mendewasakan kita.

Segala kesukaran yang kita alami semalam menjadi bekalan untuk memperkuatkan semangat menghadapi hari esok dengan lebih berjaya. Yang penting jangan putus asa dalam menggapai impian kita.

Terutama sekali anak-anak muda yang masih mempunyai perjalanan hidup yang jauh. Yakinlah dengan potensi diri dan sentiasalah berusaha untuk memperbaiki pencapaian anda. The sky is your limit. You can achieve anything if you want to.

Sempena Tahun Baharu 2023, saya dan keluarga mendoakan semoga anda semua diberikan kesihatan yang baik, dimurahkan rezeki dan dipermudahkan segala urusan dalam mengejar azam dan impian masing-masing.

Jaga diri, jaga kesihatan, terutamanya dalam keadaan jangkitan Covid-19 yang masih berlaku di dalam komuniti kita.

Saya berharap kerajaan dapat mengambil langkah-langkah segera untuk memastikan rakyat selamat daripada jangkitan varian baharu Covid-19 yang dikesan di beberapa buah negara.

Sayugia saya ingin menasihatkan supaya anda semua sentiasa mematuhi nasihat Kementerian Kesihatan Malaysia berhubung cara-cara untuk menghindari jangkitan Covid-19, termasuk keperluan untuk mengambil suntikan dos penggalak.

Saya juga berharap agar kerajaan dapat segera melaksanakan langkah-langkah untuk meringankan beban kehidupan rakyat, lebih-lebih lagi dalam menghadapi suasana ekonomi yang dijangka lebih mencabar pada tahun hadapan.

Golongan yang miskin semakin bertambah akibat kesempitan hidup. Lebih 60 peratus penduduk negara kita sebenarnya tergolong dalam kumpulan miskin dan berpendapatan rendah. Mereka memerlukan pembelaan segera daripada kerajaan.

Saya menggesa supaya Perdana Menteri segera memberi tumpuan kepada perkara penting ini menerusi langkah-langkah yang mesti diputuskan oleh Majlis Kos Sara Hidup Kebangsaan dan dilaksanakan oleh agensi-agensi kerajaan yang berkaitan.

Marilah kita sama-sama berdoa semoga negara kita dilindungi daripada sebarang musibah dan kita semua dapat menjalani kehidupan dalam keadaan yang aman, selamat dan sejahtera.

Selamat menyambut Tahun Baharu 2023!

Tan Sri Muhyiddin Yassin
Pengerusi Perikatan Nasional
Presiden Bersatu


Lebih 20,000 pendatang tanpa izin pulang secara sukarela

Seramai 243,297 pendatang tanpa izin telah dihantar pulang secara sukarela menerusi Program Rekalibrasi Pulang, sejak ia dilaksanakan pada Disember 2020 dan berakhir 30 Jun ini.

Menteri Dalam Negeri Datuk Seri Hamzah Zainudin berkata sehingga Khamis lepas, seramai 282,561 jumlah keseluruhan pendatang tanpa izin yang telah berdaftar dan selebihnya akan pulang secara berperingkat, lapor Bernama.

“Kita akan mengambil tindakan yang tegas pada sesiapa sahaja yang tidak mahu menerima arahan yang telah kita keluarkan. Tempoh hari masih lagi ada yang ambil sambil lewa.

“Orang-orang ini sama ada warga asing yang tinggal di sini tanpa dokumen, tanpa dokumen yang sah atau tanpa pengesahan yang dibuat oleh imigresen.

“Begitu juga dengan majikan yang mengambil mereka bekerja akan dibawa ke mahkamah untuk tindakan,” katanya ketika ditemui pada program kenduri rakyat di Kampung Anak Kurau, di sini, hari ini.

Hamzah, yang juga Ahli Parlimen Larut, berkata kerajaan tidak akan berkompromi terhadap pendatang tanpa izin yang enggan mendaftarkan diri untuk pulang secara sukarela setelah tempoh pelanjutan itu tamat.

Katanya, pendatang tanpa izin boleh berdaftar untuk pulang menerusi program itu atau membuat permohonan untuk bekerja di negara ini secara sah menerusi program Rekalibrasi Tenaga kerja.

“Apabila hendak kerja semula, kita akan panggil untuk temu duga dan pengesahan sebab kalau mereka melakukan kesalahan yang kita rasa tidak boleh dimaafkan, kita suruh dia pulanglah tetapi ada kesalahan-kesalahan kecil yang mereka lakukan, Insya-Allah kita boleh berikan.

“Jadi setakat ini jumlahnya mencukupi daripada apa yang kita anggarkan pada awalnya iaitu saya anggarkan sebelum ini hanya kira-kira 200,000 tetapi hari ini yang pulang dan yang mahu kerja semula sudah pun mencecah 400,000 orang,” katanya.

Beliau berkata angka itu mampu untuk membantu majikan yang memerlukan tenaga kerja warga asing dalam pelbagai sektor di negara ini dan rekod menunjukkan hampir RM1 bilion bayaran levi diterima kerajaan antaranya daripada program itu sejak awal tahun ini.

Sebelum ini, kerajaan melancarkan Program Rekalibrasi Pulang iaitu program yang membenarkan pendatang tanpa izin untuk pulang ke negara asal secara sukarela tertakluk kepada syarat-syarat tertentu yang ditetapkan.

Syarat untuk menyertai Program Rekalibrasi Pulang ialah memiliki dokumen perjalanan sah yang diluluskan kedutaan masing-masing dan memiliki tiket penerbangan atau feri untuk pulang ke negara asal.

Mereka juga perlu membayar kompaun RM500 sama ada menerusi kad debit, kad kredit atau Touch ‘n’ Go, e-Wallet sahaja dan mempunyai slip ujian saringan Tindak Balas Berantai Polimerase (RT-PCR) yang sah laku dalam tempoh 72 jam daripada berlepas.


Anwar tak hubungi anak murid tanya kenapa calonkan Ahmad Maslan?

Datuk Seri Anwar Ibrahim yang dianggap sebagai cikgu kepada anak muridnya, Datuk Seri Ahmad Zahid Hamidi sepatutnya boleh menelefon dan berbincang dengan Presiden UMNO itu berhubung isu pencalonan Datuk Seri Ahmad Maslan sebagai Timbalan Speaker Dewan Rakyat baharu.

Ketua Pembangkang tersebut tidak perlu berlagak seolah-olah menolak pencalonan Setiausaha Agung UMNO tersebut walhal sebagai seorang Cikgu berhak untuk menasihati anak muridnya tersebut agar tidak membuat keputusan yang hanya akan mencalarkan imej Parlimen Malaysia, memandangkan Ahmad berada dalam ‘kluster mahkamah’.

Bagaimanapun, mengambil kira senario politik semasa selepas Anwar gagal mendapatkan sokongan anak muridnya untuk menjadi Perdana Menteri (PM) kesembilan, mungkin hubungan kedua-dua mereka sudah renggang dan mungkin tidak lagi berhubungan antara satu sama lain.

Namun, terdapat andaian daripada sudut politik sebenarnya blok pembangkang menyokong pencalonan Ahli Parlimen Pontian tersebut tetapi cuba memberi gambaran seolan-olah tidak menyokongnya kepada umum.

Sekiranya blok pembangkang komited dan bersungguh-sungguh mahu institusi Parlimen diperkukuhkan, sepatutnya mereka tidak mencalonkan seorang wakil DAP iaitu MP Teluk Intan, Nga Kor Ming sebagai calon kepada lawan mereka.

Anwar selaku ketua dalam Pakatan Harapan (PH) bertindak mencalonkan pemimpin DAP tersebut yang mungkin juga cenderung dengan parti diwakilinya, sepatutnya pembangkang mencari calon yang neutral dan tidak cenderung kepada parti politik.

Keputusan mencalonkan Kor Ming dilihat sengaja dibuat bagi memastikan Ahmad mendapat sokongan majoriti untuk memenangi undian di Dewan Rakyat nanti.

Blok pembangkang sebenarya mempunyai lebih ramai calon yang layak untuk bersaing dengan Ahmad, pemimpin seperti MP Shah Alam Khalid Samad, MP Sepang Mohamed Hanipa Maidin dan banyak lagi sepatutnya menjadi calon bagi PH tetapi sebaliknya mencalonkan seorang wakil DAP.

Untuk rekod, satu daripada dua jawatan Timbalan Speaker kosong selepas peletakan jawatan yang disandang Datuk Seri Azalina Othman Said.

Ahli Parlimen Pengerang itu berkata, tindakan tersebut dilakukan bagi memberi ruang kepada kerajaan dan pembangkang untuk menetapkan kembali fungsi Parlimen.

Tetapi, pencalonan Ahmad sebagai Timbalan Speaker menimbulkan kontroversi memandangkan beliau adalah wakil rakyat dari UMNO.

Ahmad sudah didakwa di mahkamah kerana memberikan maklumat palsu kepada Suruhanjaya Pencegahan Rasuah Malaysia (SPRM), selain turut didakwa bersabit tuduhan Akta Pencegahan Pengubahan Wang Haram (AMLA) selepas menerima sebanyak RM2 juta daripada bekas PM Datuk Seri Najib Razak.


Hubungan UMNO-Bersatu terputus hanya selepas parlimen bubar – Ismail

Hanya sekiranya Parlimen dibubarkan sahaja baharu hubungan antara UMNO dengan Bersatu putus dan selagi perkara itu tidak berlaku mereka perlu kekal berada dalam satu gabungan, tegas Naib Presiden UMNO, Datuk Seri Ismail Sabri.

Ismail mahu keputusan sedemikian yang diputuskan dalam mesyuarat Majlis Kerja Tertinggi UMNO dipertahankan dan sebarang langkah untuk memutuskan hubungan dengan Bersatu sebelum Parlimen dibubarkan adalah tidak boleh diterima sama sekali.

“Seterusnya keputusan MKT adalah kerjasama antara kita dengan Bersatu dari segi parti diputuskan apabila parlimen dibubarkan dan ini ‘clear’. Saya rasa tidak ada siapa yang mempertikaikan dari segi keputusan MKT. Maknanya kita ni macam ‘cerai taklik’… apabila bubar parlimen jatuh talak kita… jadi kita dah menjelaskan daripada awal bahawa hubungan kita terputus secara automatik apabila parlimen dibubarkan.

“Setiap ahli parti dan MKT malah saya sebagai Naib Presiden tentu sahaja akan mempertahankan keputusan yang dibuat MKT dan daripada segi disiplin parti kita perlu patuh kepada setiap keputusan yang dibuat oleh MKT. Inilah keputusan yang kita pegang sehinggalah pilihan raya,” beliau dipetik berkata dalam laman portal UMNO-Online.

Ismail juga mengulangi pendirian UMNO untuk menolak sebarang bentuk kerjasama dengan Ketua Pembangkang, Datuk Seri Anwar Ibrahim dan juga DAP.

“Keduanya ‘No PKR, No Dap’.

“Ini juga merupakan keputusan MKT dan hari ini ditekankan oleh Presiden, Datuk Seri Ahmad Zahid Hamidi dalam kenyataanya mengatakan UMNO tidak akan berunding dengan PKR untuk menghadapi pilihan raya dan saya kira pun selepas pilihan raya mungkin itulah keputusan kita,” katanya lagi.

Kerjasama antara UMNO dengan PKR bersama DAP sebelum ini menjadi polemik panas susulan kenyataan Anwar yang mendakwa sedang berunding dengan parti utama orang Melayu tersebut, bagaimanapun seorang demi seorang pimpinan tertinggi UMNO menolak usaha tersebut.

Zahid dan bekas perdana menteri, Datuk Seri Najib Razak sebelum ini terpalit dengan surat sokongan kepada Anwar yang dihantar kepada Istana Negara dan mereka berdua sehingga hari ini masih belum menafikan tentang ketulenan surat tersebut.


Dua rayuan Rosmah supaya hakim tarik diri didengar 22 November

Dua rayuan Datin Seri Rosmah Mansor supaya Hakim Mahkamah Tinggi Mohamed Zaini Mazlan menarik diri daripada mendengar kes pengubahan wang haram dan pengelakan cukai yang dihadapinya akan didengar di Mahkamah Rayuan pada 22 November ini.

Isteri bekas Perdana Menteri Datuk Seri Najib Razak itu merayu terhadap dua keputusan Hakim Mohamed Zaini pada 14 Disember 2021 dan 25 April lepas yang menolak permohonannya bagi hakim itu menarik diri daripada mendengar kes berkenaan.

Timbalan Pendakwa Raya Poh Yih Tinn ketika dihubungi berkata tarikh pendengaran itu ditetapkan Penolong Kanan Pendaftar Mahkamah Rayuan Tan Chai Wei pada pengurusan kes yang berlangsung melalui sidang video hari ini.

“Pihak-pihak terlibat perlu memfailkan hujahan bertulis pada 8 November ini,” katanya menurut Bernama.

Peguam Rosmah, Datuk Geethan Ram Vincent ketika dihubungi mengesahkan perkara itu.

Rosmah menfailkan dua permohonan supaya Hakim Mohamed Zaini menarik diri daripada mendengar perbicaraan kesnya dan kedua-duanya ditolak oleh hakim berkenaan.

Dalam permohonannya, Rosmah antara lain menyatakan alasan untuk mengelakkan sebarang kemungkinan berat sebelah berlaku sekiranya Hakim Mohamed Zaini mendengar dan memutuskan kes pengubahan wang haram kerana hakim sama turut mendengar satu lagi kes yang dihadapinya berkaitan projek tenaga solar di sekolah luar bandar Sarawak.

Rosmah, 70, berdepan dengan 12 pertuduhan pengubahan wang haram berjumlah RM7,097,750, serta lima pertuduhan gagal mengisytihar pendapatannya kepada Lembaga Hasil Dalam Negeri (LHDN).

Perbuatan itu didakwa dilakukan di Affin Bank Berhad, Cawangan Bangunan Getah Asli, Jalan Ampang di sini, antara 4 Disember 2013 dan 8 Jun 2017 dan di LHDN, Kompleks Bangunan Kerajaan, Jalan Tuanku Abdul Halim, di sini dari 1 Mei 2014 hingga 1 Mei 2018.

Kes pengubahan wang haram dan pengelakan cukai itu ditetapkan untuk sebutan di hadapan Hakim Mohamed Zaini pada 22 Julai ini.

Bagi kes solar, Hakim Mohamed Zaini menetapkan 1 September ini untuk keputusan sama ada Rosmah akan dibebaskan atau disabitkan dengan tiga pertuduhan rasuah.


Kekurangan bekalan telur ayam bersifat sementara: KPDNHEP

Kekurangan bekalan telur ayam di beberapa kawasan di seluruh negara baru-baru ini hanya bersifat sementara dan berjaya diselesaikan dalam waktu yang singkat.

Ketua Setiausaha Kementerian Perdagangan Dalam Negeri dan Hal Ehwal Pengguna (KPDNHEP) Datuk Azman Mohd Yusof berkata masalah teknikal seperti penghantaran lambat dan pesanan tidak dibuat mengikut waktu sepatutnya, dikenal pasti menjadi punca masalah tersebut.

“Memang baru-baru ini ada kekurangan bekalan telur ayam di beberapa kawasan seperti Langkawi, Hulu Terengganu dan Jerantut, tetapi penguat kuasa kita segera turun menyiasat selepas mendapat maklumat.

“Masalah yang berlaku berjaya diselesaikan dengan cepat hasil kerjasama dengan Kementerian Pertanian dan Industri Makanan. Contohnya, jika aduan kehabisan telur pada sebelah pagi, sebelah petang dah ada bekalan balik, tidak berlaku dalam tempoh yang panjang,” katanya.

Beliau berkata demikian selepas meninjau Program Jualan Murah Keluarga Malaysia (PJMKM) di Seberang Takir di Kuala Nerus hari ini, yang turut dihadiri Pengarah KPDNHEP Terengganu Saharuddin Mohd Kia.

Sementara itu, Azman berkata pelaksanaan PJMKM di 2,000 lokasi seluruh negara berjaya memberi manfaat kepada 3.4 juta rakyat berpendapatan rendah.

Menurutnya program itu sedikit sebanyak membantu meringankan beban rakyat yang terkesan dengan kenaikan harga barangan dan kos sara hidup yang meningkat.

“Setakat 31 Julai lepas rekod jualan seluruh negara ialah RM63 juta, manakala di Terengganu sahaja setakat 18 Sept lepas adalah RM2.5 juta.

“Saya juga difahamkan di Terengganu setiap Dewan Undangan Negeri (DUN) telah diperuntukkan RM25,000 sebulan untuk pelaksanaan PJMKM dua kali sebulan bagi tempoh 15 Ogos hingga Disember depan,” katanya. – Bernama


89 pesakit Covid-19 meninggal semalam, kes aktif turun kepada 5 angka

Seramai 89 pesakit Covid-19 meninggal dunia dalam tempoh 24 jam pada Jumaat 15 Oktober 2021, naik satu kes berbanding 88 yang dicatatkan pada Khamis, lapor Kementerian Kesihatan (KKM) hari ini.

Ini termasuk 19 pesakit yang meninggal dunia sebelum dibawa ke hospital atau kes BID (brought in death).

Pada masa sama, Perak melepasi jumlah kematian tiga angka apabila 13 pesakit meninggal dunia semalam, sekali gus melonjakkan jumlah sejak awal tahun lalu sehingga semalam kepada 1,007 kes berbanding 994 kes sehingga Khamis.

Statistik COVIDNOW yang dikemas kini tengah malam tadi menunjukkan 15 pesakit Covid-19 meninggal dunia di Sarawak semalam, diikuti Kelantan (14); Perak (13); Pulau Pinang (sembilan); Pahang (lapan); Selangor (tujuh); Johor (enam); Sabah (lima); Kuala Lumpur (empat); masing-masing tiga di Perlis dan Kedah; dan Negeri Sembilan (dua).

Tiada kematian direkodkan di Melaka, Terengganu, Labuan dan Putrajaya.

Sejak awal tahun lalu sehingga semalam, sembilan negeri termasuk Perak merekodkan jumlah kematian empat angka.

Selangor kekal merekodkan jumlah kematian tertinggi membabitkan 9,511 pesakit Covid-19, diikuti Johor (3,485); Kuala Lumpur (2,530); Sabah (2,389); Kedah (1,921); Pulau Pinang (1,511); Negeri Sembilan (1,211); dan Sarawak (1,075).

Sementara itu, sehingga semalam jumlah kes aktif turun kepada lima angka berbanding 101,587 kes yang dilaporkan pada Khamis. Semalam, kes aktif turun kepada 97,505 kes, dengan Sarawak merekodkan jumlah tertinggi sebanyak 15,142 kes, manakala terendah ialah Labuan (30 kes aktif).

KKM memaklumkan daripada 97,505 kes aktif itu, 75,068 pesakit menjalani kuarantin di rumah; PKRC (14,537); Hospital (7,197) dan 703 pesakit dirawat di unit rawatan rapi, termasuk 366 yang memerlukan alat bantuan pernafasan.


46 kematian, termasuk 17 BID

Empat puluh enam pesakit meninggal dunia akibat komplikasi Covid-19 dalam tempoh 24 jam semalam, menjadikan kumulatif kematian di seluruh negara sejak awal 2020 lalu, meningkat kepada 32,534 kes.

Jumlah kematian semalam turut membabitkan 17 pesakit Covid-19 yang meninggal dunia sebelum bantuan perubatan dapat diberikan atau kes ’brought in death’ (BID), menjadikan keseluruhannya 6,646 kes BID.

Bagaimanapun, tiada perincian diberikan adakah 17 kes BID itu melibatkan kalangan 273,799 pesakit yang diarah menjalani kuarantin di rumah.

Tiada kes kematian akibat Covid-19 dilaporkan semalam di Melaka, Perlis, Sarawak, Kuala Lumpur, Labuan dan Putrajaya, menurut data diterbitkan dalam laman sesawang Kementerian Kesihatan (KKM), CovidNOW, pagi ini.

Dalam tempoh 24 jam itu, Johor dan Kedah merekodkan lapan kes kematian, diikuti masing-masing tujuh kes di Pahang serta Sabah; Selangor (enam); masing-masing tiga kes di Perak serta Pulau Pinang; Terengganu (dua); dan masing-masing satu di Kelantan serta Negeri Sembilan.

Johor yang akan berdepan Pilihan Raya Negeri pada 12 Mac depan, kini merekodkan kumulatif kematian sebanyak 4,021 kes – kedua tertinggi selepas Selangor – manakala Kedah pula 2,241 kes.

Berdasarkan taburan kematian mengikut kumpulan umur di Johor dalam seminggu lalu, 33.3 peratus melibatkan pesakit berusia 70 hingga 79 tahun, diikuti 22.9 peratus (80 tahun ke atas); 18.8 peratus (60-69 tahun); 10.4 peratus (40-49 tahun); 8.3 peratus (50-59 tahun); dan masing-masing 2.1 peratus bagi kumpulan umur 30-39 tahun; 12-17 tahun; serta 0-4 tahun.

Sehingga semalam, Johor merekodkan kumulatif positif sebanyak 311,421 kes – ketiga tertinggi setelah Selangor dan Sabah – dengan 281,955 pesakit telah sembuh, dan 25,445 kes masih aktif.

Daripada jumlah kes aktif di Johor itu, seramai 24,069 pesakit menjalani kuarantin di rumah; 174 ditempatkan di PKRC; 1,170 dimasukkan ke hospital; dan 32 dirawat di unit rawatan rapi (ICU) dengan 24 daripadanya memerlukan alat bantuan pernafasan.

Setakat ini, seramai 3,057,446 atau 80.6 peratus populasi di Johor telah lengkap divaksinasi, 3,181,103 atau 83.9 peratus lagi menerima sekurang-kurangnya satu dos vaksin Covid-19, dan 1,867,075 atau 68.3 peratus populasi dewasa menerima dos penggalak.

Sementara itu, Kedah mencatat kumulatif positif sebanyak 222,270 kes, dengan 190,815 pesakit telah sembuh, dan 29,214 kes masih aktif.

Daripada jumlah kes aktif di Kedah, seramai 28,510 pesakit menjalani kuarantin di rumah; 251 ditempatkan di PKRC; 420 dimasukkan ke hospital; dan 33 dirawat di ICU dengan 24 daripadanya memerlukan alat bantuan pernafasan.

Seramai 1,579,140 atau 72.0 peratus populasi di Kedah telah lengkap divaksinasi, manakala 1,635,129 atau 74.6 peratus lagi menerima sekurang-kurangnya satu dos, dan 659,531 atau 42.4 peratus individu dewasa menerima dos penggalak.

Pecahan kes berkaitan Covid-19 di setiap negeri sehingga 24 Februari 2022.


Sosma, IPCC: Bukit Aman sambut baik keputusan Dewan Rakyat

Polis Diraja Malaysia (PDRM) menyambut baik keputusan Dewan Rakyat yang meluluskan Rang Undang-undang (RUU) Suruhanjaya Kelakuan Polis Bebas (IPCC).

Bukit Aman juga juga percaya kelulusan pelanjutan tempoh tahanan suspek di bawah Akta Kesalahan Keselamatan (Langkah-Langkah Khas) 2012 (Sosma) kepada 28 hari akan membolehkan pihak polis menjalankan tugas dengan lebih berkesan.

Ketua Polis Negara Tan Sri Acryl Sani Abdullah Sani berkata PDRM berterima kasih kepada kerajaan melalui Kementerian Dalam Negeri (KDN), khususnya Menterinya, Datuk Seri Hamzah Zainudin kerana membentangkan semula usul untuk melanjutkan penguatkuasaan Subseksyen 4(5) Sosma.

Subseksyen itu membenarkan penahanan suspek sehingga 28 hari tanpa bicara.

“Kami juga menghargai usaha kerajaan membentangkan RUU IPCC untuk bacaan kali kedua di Dewan Rakyat.

“Komitmen KDN dan Ahli Parlimen dalam meluluskan pelanjutan Subseksyen 4(5) Sosma dan Rang Undang-undang IPCC menunjukkan sokongan padu dalam menguatkuasakan undang-undang negara kita,” katanya dalam satu kenyataan pada Rabu (27 Julai). ).

Katanya, polis komited memastikan ketenteraman dan keselamatan awam sentiasa terpelihara.

“Perkembangan ini dari segi Subseksyen 4(5) Sosma akan memberi peluang kepada kami untuk melaksanakan tanggungjawab dengan lebih cekap demi kesejahteraan Keluarga Malaysia.

“Kami juga mengalu-alukan langkah Kerajaan dalam menubuhkan IPCC dalam usaha memulihkan keyakinan masyarakat terhadap pasukan polis,” kata Acryl.

RUU IPCC telah diluluskan oleh Dewan Rakyat pada Selasa (26 Julai).

RUU itu, yang telah berada dalam Kertas Perintah Parlimen sejak dua tahun lalu, akhirnya dibentangkan untuk bacaan kali kedua oleh Hamzah.

Sementara itu, walaupun mendapat tentangan hebat, usul melanjutkan tempoh tahanan suspek mengikut Sosma diluluskan dalam percubaan kedua pada hari sama.

Usul itu dikemukakan untuk undi blok dengan sejumlah 111 Ahli Parlimen mengundi menyokong, 88 lagi mengundi menentang manakala 21 tidak hadir.


Pendaftaran, kelulusan guna vaksin lalui syarat ketat: Khairy

Kerajaan menyediakan peraturan ketat untuk meluluskan pendaftaran vaksin Covid-19 tanpa mengabaikan aspek kualiti, keselamatan dan keberkesanannya, kata Menteri Penyelaras Program Imunisasi Covid-19 Kebangsaan (PICK), Khairy Jamaluddin.

Beliau berkata Bahagian Regulatori Farmasi Negara (NPRA) mengeluarkan tatacara Direktif Berkenaan Pelaksanaan Pendaftaran Fast-Track Bersyarat Untuk Produk Farmaseutikal Semasa Bencana, untuk pendaftaran vaksin berkenaan.

Tatacara itu merangkumi syarat yang ketat, antaranya memastikan produk digunakan untuk penyakit serius dan mengancam nyawa serta berpotensi menyebabkan wabak, epidemik dan pandemik.

Pertimbangan lain ialah produk (ubat dan vaksin) sedia ada berdaftar belum berjaya membasmi penyakit atau mencegah wabak, epidemik dan pandemik.

“Dan, ketiga produk mestilah sekurang-kurangya sedang menjalani kajian klinikal fasa III yang mempunyai data awal berkaitan keselamatan dan keberkesanan berdasarkan sekurang-kurangnya satu kajian klinikal fasa III yang telah dirancang dengan baik dan menunjukkan keselamatan dan keberkesanan produk farmaseutikal dengan jelas.

“Turut ditetapkan produk telah berdaftar atau diberi ’emergency use authorization’ oleh badan regulatori negara pengeluar atau badan regulatori rujukan oleh Pihak Berkuasa Kawalan Dadah (PBKD) atau WHO (Pertubuhan Kesihatan Sedunia),” katanya pada sesi Penerangan Menteri pada Sidang Khas Dewan Rakyat, hari ini.

Selain itu, pendaftaran vaksin Covid-19 yang dibekalkan melalui fasiliti COVAX juga dipermudah cara menerusi mekanisme pengiktirafan, berdasarkan WHO ‘Emergency Use Listing (WHO EUL).

Menerusi mekanisme itu, katanya, pakej laporan dan dos vaksin termasuklah mengemas-kini maklumat sesuatu vaksin akan diterima terus oleh NPRA daripada WHO.

“Selain daripada keperluan Pemegang Pendaftaran Produk oleh syarikat farmaseutikal tempatan, setiap kilang pengeluaran vaksin juga akan dinilai oleh NPRA, sebelum kelulusan bersyarat diberikan.

“Pematuhan pihak pengilang vaksin terhadap keperluan Amalan Perkilangan Baik (APB) juga menjadi kriteria utama dalam memastikan produk yang dihasilkan berkualiti mengikut piawaian, di samping meminimum risiko yang mungkin wujud dalam aktiviti pengeluaran,” katanya.

Beliau berkata, daripada lapan jenis vaksin Covid-19 yang terdapat di dalam portfolio pelalian kebangsaan, enam daripadanya sudah melepasi penilaian NPRA dan mendapat kelulusan pendaftaran bersyarat daripada PBKD.

Vaksin itu ialah Vaxzevria (AstraZeneca) diluluskan pada 2 April; vaksin Janssen (J&J) pada 15 Jun; Comirnaty (Pfizer) 8 Januari 2021; Sinovac pada 2 Mac 2021, AstraZeneca 2 Mac dan CanSino pada15 Jun 2021.

Sementara itu, katanya, vaksin Sputnik V keluaran Gamaleya National Research Centre for Epidemiology and Microbiology, Russia ketika ini masih melalui proses penilaian NPRA, manakala bagi vaksin Novavax yang ditawarkan pembeliannya menerusi fasiliti COVAX masih belum mendapat kelulusan WHO EUL.

“Selain daripada vaksin di dalam portfolio pelalian kebangsaan, ada dua lagi jenis vaksin Covid-19 yang turut mendapat kelulusan bersyarat daripada PBKD, iaitu Sinopharm dan Johnson & Johnson diluluskan 16 Julai lalu.,” katanya.


Mahkamah Tinggi batal perintah lepaskan Long Tiger

Mahkamah Tinggi Muar hari ini membatalkan perintah melepas tanpa membebaskan seorang lelaki Rohingya ‘Long Tiger’ atau nama sebenarnya Abdul Hamim Ab Hamid, yang diberikan Mahkamah Majistret Tangkak pada 17 Mei lalu.

Hakim Datuk Abu Bakar Katar membuat keputusan itu setelah mendapati terdapat kekhilafan sewaktu perintah dilakukan bagi pertuduhan mengikut Seksyen 388 Kanun Keseksaan.

Perintah itu dibuat berikutan kematian mengejut saksi utama pendakwaan, Luqman Hakeem Othman pada 23 Mac lalu.

Luqman Hakeem yang merupakan bekas pekerja Abdul Hamim terlibat dengan kemalangan jalan raya di Tangkak dan meninggal dunia di Pakar Sultanah Fatimah (HPSF).

Dalam keputusan berkenaan hakim turut memerintahkan perbicaraan diteruskan di Mahkamah Majistret Tangkak dan mengarahkan Abdul Hamim hadir di mahkamah sama pada 5 Jun bagi penetapan tarikh sambung bicara.

Abu Bakar juga tidak membenarkan jaminan terhadap Long Tiger ketika keputusan semakan kehakiman dibacakan.

Kes dikendalikan Timbalan Pendakwa Raya, Muhammad Syafiq Mohd Ghazali dan Muhammad Qaiyyum Ramlan manakala tertuduh diwakili peguam, Puteri Aisyah Zahirah Zakaria.

Sementara itu, menurut laporan BH, Long Tiger tiba di Mahkamah Tinggi Muar kira-kira jam 9 pagi dengan dikawal ketat oleh polis.

Terdahulu, pada 17 Mei lalu, Mahkamah Majistret Tangkak memberikan perintah pelepasan bukan pembebasan terhadap Long Tiger yang menghadapi pertuduhan mengikut Seksyen 388 Kanun Keseksaan.

Majistret Zaridah Y Abdul Jaapar mengeluarkan perintah itu selepas pihak pendakwaan dan pembelaan membuat hujahan lisan ekoran kematian mengejut Luqman Hakeem pada pertengahan perbicaraan.

Pada 20 Januari lalu, Long Tiger dijatuhkan hukuman penjara selama 12 bulan oleh Mahkamah Majistret Tangkak kerana melarikan diri daripada tahanan mahkamah pada 15 Disember 2021.

Bagi kesalahan berkenaan, dia didakwa mengikut Seksyen 224 Kanun Keseksaan yang memperuntukkan hukuman penjara sehingga dua tahun, atau denda atau keduanya sekali.

Lelaki berketurunan Rohingya itu juga kini berdepan perbicaraan bagi kes mengikut Seksyen 506 dan Seksyen 342 Kanun Keseksaan kerana melakukan kurungan yang salah dan ugutan bunuh.

Long Tiger juga masih berdepan satu lagi pertuduhan mengikut Seksyen 376 kanun sama kerana merogol di Mahkamah Muar.


33 bayi antara 518 kanak-kanak dijangkiti Covid-19 di Sabah hari ini

Kes jangkitan Covid-19 hari ini direkodkan tinggi dalam kalangan kanak-kanak di Sabah iaitu 518 kes dengan 33 kes daripadanya melibatkan bayi, kata Menteri Kerajaan Tempatan dan Perumahan Negeri Datuk Masidi Manjun.

Jurucakap Covid-19 Sabah itu berkata sebanyak 156 kes melibatkan kanak-kanak berusia satu hingga lima tahun manakala 329 kes lagi membabitkan kanak-kanak berusia enam hingga 11 tahun dengan kesemua mereka masih belum menerima vaksin Covid-19, lapor Bernama.

“Amatlah dianjurkan agar para ibu bapa dan pengurusan sekolah mengambil langkah perlu untuk mengurangkan risiko jangkitan ke atas anak-anak kecil apatah lagi mereka yang belum layak diberi vaksin,” katanya menerusi kenyataan malam ini.

Dalam pada itu, Masidi berkata lima daerah mencatat kes tertinggi hari ini iaitu Kota Kinabalu dengan 914 kes, Sandakan (478), Tuaran (414), Penampang (389) dan Papar (256).

Beliau berkata kes jangkitan secara sporadik dikesan menerusi saringan bergejala menjadi faktor dan penentu utama jumlah kes di daerah-daerah yang mencatat kes harian yang tinggi dengan 58.52 peratus daripada kes hari ini dikesan menerusi saringan tersebut.

“Kita boleh rumuskan bahawa peratusan jangkitan secara sporadik yang tinggi adalah penyebab kepada perebakan virus yang begitu cepat dan meluas serta akan menjadi faktor penentu kepada jumlah kes baharu dalam masa terdekat,” katanya.

Masidi berkata 3,891 kes Covid-19 dengan lima kes kematian akibat pandemik itu direkodkan hari ini manakala 620 orang sembuh dan 2,776 pesakit sedang menerima rawatan.


Polis buru lelaki tembak 10 penumpang kereta api bawah tanah

Lima batu dari tempat seorang lelaki melepaskan tembakan di dalam kereta api bawah tanah di Brooklyn, New York dan menembak 10 orang ketika waktu puncak sebelah pagi, polis menemui sebuah van U-Haul yang disewa lewat petang Selasa yang mereka percaya dipandu oleh lelaki bersenjata itu.

Tetapi van itu kosong, kata pegawai penguat kuasa, dan penembak itu masih bebas, tatkala ejen daripada pelbagai agensi penguat kuasa undang-undang tempatan, negeri dan Persekutuan sedang memburunya, lebih lapan jam selepas dia memakai topeng gas di dalam kereta api N yang sesak, mengeluarkan kanister asap dan mula menembak.

Sekurang-kurangnya 16 orang cedera, 10 daripadanya terkena tembakan, di dalam kereta api dan di platform di stesen 36th Street yang sibuk di kawasan kejiranan Sunset Park, di mana tiga laluan kereta api bawah tanah bertemu.

Jabatan Bomba berkata, lima mangsa berada dalam keadaan kritikal, namun tiada seorang pun dipercayai mengalami kecederaan yang meragut nyawa.

Kejadian tembakan itu, sejurus sebelum 8.30 pagi, mencetuskan panik dan huru-hara di dalam kereta api, di stesen dan jalan-jalan di sekelilingnya dan menyebabkan sekolah di sekitarnya terpaksa dikawal lebih ketat, berlarutan sepanjang hari.

Kejadian berlaku kerana New York bergelut untuk menghadapi peningkatan dalam kejadian tembakan di seluruh kota raya itu serta pertambahan kes jenayah membabitkan kereta api bawah tanah yang telah menakutkan penumpang daripada kembali ke sistem transit.

Datuk Bandar Eric Adams berkata pencarian lelaki bersenjata itu terhalang oleh fakta bahawa sekurang-kurangnya satu kamera keselamatan di stesen kereta api bawah tanah 36th Street yang mungkin merakam tempat kejadian tidak berfungsi ketika itu.

“Terdapat kepincangan fungsi dengan sistem kamera di stesen tertentu,” Adams memberitahu radio WCBS 880.

Saksi tembakan menyifatkan lelaki bersenjata itu sebagai seorang lelaki rendah, berkulit gelap dan memakai jaket pembinaan hijau dan baju kelabu.

Van itu dikesan di hadapan sebuah bangunan pangsapuri di West 3rd Street tidak jauh dari rangkaian pusat beli-belah Kings Highway di kejiranan Gravesend, kata pegawai kanan penguat kuasa undang-undang.

Pegawai itu juga berkata bahawa pistol telah ditemui di dalam stesen kereta api bawah tanah.

Pihak berkuasa belum mengeluarkan nama suspek, mahupun motif serangan itu. Tetapi seorang lagi pegawai tinggi polis berkata bahawa serangan itu dilihat telah dirancang dan tidak menunjukkan tanda-tanda berpunca daripada sesuatu yang spontan seperti pertikaian di dalam kereta api. – Agensi


MP kerajaan sokong PM habiskan penggal sehingga 2023, tolak PRU awal

Kelab Penyokong Kerajaan Keluarga Malaysia (BBC) yang terdiri daripada Ahli-ahli Parlimen kerajaan mengumumkan sokongan tidak berbelah bahagi terhadap kepimpinan Perdana Menteri (PM) Datuk Seri Ismail Sabri Yaakob dan menolak sebarang usaha yang cuba mengugat pentadbiran kerajaan sedia ada.

Pengerusinya, Datuk Seri Tajuddin Abdul Rahman berkata mereka memberi sokongan kepada Ismail Sabri sehingga habis penggal pada 2023 dan menolak sebarang usaha untuk mengadakan pilihan raya umum (PRU) awal.

“Kami menyokong penuh kepimpinan Yang Amat Berhormat Perdana Menteri, mudah-mudahan beliau dapat menerajui kerajaan hinggalah habis penggal.

“(Habis) penggal itu sehingga 2023, ya. Jadi keadaan terus stabil, terus mantap dan kukuh,” katanya semasa sidang media petang tadi di bangunan Parlimen.

Tajuddin berkata MP blok pembangkang juga menyokong kerajaan Ismail Sabri, ia terbukti apabila Bajet 2022 yang dibentangkan sebelum ini sudah diluluskan selepas memperoleh majoriti diperlukan dalam Dewan Rakyat.

“Kerajaan ini mendapat sokongan daripada semua sebagaimana yang kita semua sedia maklum bukan sahaja dari pihak kerajaan yang menyokong tetapi pihak pembangkang juga.

“Pakatan Harapan pun telah berjanji dan menyokong kerajaan ini dan PM… Kita ucap terima kasihlah kepada pihak pembangkang, ini adalah politik matang baharu yang dibawa oleh Perdana Menteri,” katanya lagi.

Jelasnya lagi, kerajaan dipimpin oleh Ismail Sabri selama 100 hari sudah membuktikan kemampuannya dalam menangani isu yang melibatkan kepentingan rakyat, disamping kejayaan dalam melawan penularan wabak Covid-19.

“Kita berharap beliau akan terus memimpin kerajaan, pemimpin Kabinet untuk memberikan fokus kepada usaha-usaha membela rakyat untuk mengatasi masalah-masalah seperti Covid-19 dan juga masalah ekonomi rakyat dan lain-lain yang sewajarnya menjadi tumpuan kepada kerajaan dan kita.

“Kami menaruh kepercayaan yang tinggi kepada beliau sebagai Perdana Menteri kerana beliau telah menunjukkan prestasi yang sangat baik dalam tempoh 100 hari,” katanya lagi.

Ujarnya, penurunan kes jangkitan baharu yang mendadak adalah hasil langkah yang diambil oleh pentadbiran Ismail Sabri yang cekap dan efisien dalam menguruskan krisis dihadapi negara.

Sumber Agenda Daily memberitahu sebelum ini, semasa mesyuarat Majlis Tertinggi UMNO yang diadakan baru-baru ini selepas keputusan Mahkamah Rayuan melibatkan Datuk Seri Najib Razak dikekalkan, terdapat beberapa ahli MT yang berada dalam kem Presiden, Datuk Seri Ahmad Zahid Hamidi mendesak supaya PRU disegerakan.

Perkara itu membimbangkan kem Ismail Sabri yang berkemungkinan bakal disingkir dan akan menjadi PM tersingkat dalam sejarah.

Terdahulu, Agenda Daily melaporkan kes Najib menjadi topik utama dikalangan ahli MT UMNO yang menghadiri mesyuarat tersebut, majoriti tidak berpuas hati dengan keputusan tersebut dan terdapat beberapa ahli MT yang membangkitkan langkah untuk mempercepatkan PRU susulan keputusan Mahkamah Rayuan paginya itu.

Ahli MT yang tidak berpuas hati dengan keputusan Mahkamah Rayuan terdiri daripada kumpulan sebelah kem Zahid yang diketahui juga berdepan pertuduhan di mahkamah sama seperti yang dihadapi Najib.

Untuk rekod, Zahid dan Najib berdepan puluhan pertuduhan di mahkamah yang sedang berjalan ketika ini.

Mesyuarat MT tersebut juga diadakan dengan tergesa-gesa, Zahid difahamkan mempertahankan Najib selepas keputusan mahkamah tidak memihak kepadanya.

“Zahid menyatakan rasa simpati terhadap hukuman yang dijatuhkan terhadap Najib, merasakan keputusan tersebut tidak adil dan berat sebelah,” kata sumber.


Kalau nak cerai cakap elok-elok, kata Tajuddin kepada PAS

“Saya mahu ingatkan, tolong jaga sikit kenyataan, jangan keluar kenyataan ikut sedap sahaja.” Demikian kata Ahli Majlis Tertinggi UMNO, Datuk Seri Tajuddin Abdul Rahman, kepada kepemimpinan PAS.

Sambil mengingatkan kepemimpinan PAS agar berhati-hati mengeluarkan kenyataan membabitkan hubungan parti itu dan UMNO, beliau juga mendesak PAS menyatakan pendirian sebenar mengenai hubungan kedua-dua parti itu.

Beliau berkata demikian ketika mengulas keputusan PAS untuk memperkukuhkan hubungan dan kerjasama bersama Bersatu di dalam Perikatan Nasional (PN).

Rabu lalu, Bersatu dan PAS menyatakan persetujuan kekal dalam PN bagi menghadapi Pilihan Raya Umum Ke-15 (PRU15) akan datang dan juga menubuhkan satu jawatankuasa untuk berbincang mengenai pengagihan kerusi.

Setiausaha Agung Bersatu dan Setiausaha Agung PAS menerusi kenyataan bersama berkata, persetujuan itu dicapai dalam pertemuan Presiden Bersatu, Tan Sri Muhyiddin Yassin, dan Presiden PAS, Datuk Seri Abdul Hadi Awang pada Isnin.

“Bersatu dan PAS juga bertegas menolak sebarang bentuk ‘penjajaran baharu’ untuk menubuhkan kerajaan pasca PRU15, terutama yang membabitkan Pakatan Harapan (PH) dan sekutunya,” kata kenyataan yang ditandatangani Datuk Seri Hamzah Zainuddin dan Datuk Seri Takiyuddin Hassan.

Mengulas lanjut, Tajuddin menyifatkan PAS mahu menceraikan UMNO kerana sudah mendapat pengganti yang lebih baik.

“Sekarang mereka mahu tinggalkan UMNO, teman lama yang banyak berjasa. Mereka sudah nak menceraikan kita, mungkin sudah dapat teman baru yang lebih baik.

“Kalau sudah tidak mahu bersama UMNO, cakap elok-elok. Kita boleh berpisah secara baik dan semasa PRU kita bersilatlah sesama kita,” kata Tajuddin.


Doktor Malaysia di UK puji langkah Putrajaya kawal penularan Covid-19

Seorang doktor kelahiran Pulau Pinang yang bertugas di Royal Free Hospital, London memuji ketegasan Putrajaya dalam mengawal penularan pandemik Covid-19 walaupun berdepan cabaran politik daripada pihak blok pembangkang.

Dr Nazri Unni, 39, yang pulang ke tanahair bagi menghabiskan cuti rehat selama tiga minggu berkata pengalamannya merawat pesakit di London sejak Mac tahun lepas berbeza sama sekali dengan keadaan di Malaysia dengan menyifatkan langkah diambil kerajaan lebih teratur dan sistematik.

“Di United Kingdom, mereka merawat pesakit Covid-19 berbeza dengan disini. Tiada pusat berisiko rendah atau pusat kuarantin.

“Pesakit Covid-19 dengan simptom ringan diarah untuk kuarantin di rumah. Doktor terpaksa bergantung agar pesakit berdisiplin dan mengambil tindakan yang munasabah,” katanya dipetik portal The Star.

Dr Nazri yang juga pakar rawatan rapi itu turut kagum dengan pendekatan sekatan rentas daerah dan negeri yang dilaksanakan kerajaan, serta memujinya ia langkah paling berkesan untuk mengurangkan kadar jangkitan dalam masyarakat.

“Di UK hanya ada pemeriksaan bersasar dan sekatan jalan raya semasa musim tertentu atau semasa cuti umum,” katanya lagi.

Malah di UK, kawalan sempadan baharu sahaja dikuatkuasakan pada Februari tahun ini dan tiada sekatan jalan raya, hanya diberikan garis panduan dan nasihat sekatan.

Penggunaan aplikasi MySejahtera yang diperkenalkan kerajaan juga satu kaedah terbaik dalam mengenalpasti kontak rapat dengan cepat dan merawat pesakit dijangkiti Covid-19 dengan segera.

“Di UK Hanya ada perbincangan antara pesakit dan doktor untuk memeriksa ke mana pesakit pergi dan dengan siapa mereka berhubungan,” katanya lagi.

Beliau turut kagum dengan disiplin rakyat yang sentiasa menggunakan aplikasi tersebut setiap kali masuk ke tempat tertentu, berbeza dengan orang ramai di UK yang tidak mematuhi penggunaan aplikasi hampir sama yang diperkenalkan di UK baru-baru ini.

Bagaimanapun, Dr Nazri menggesa agar kerajaan melaksanakan program vaksinasi secara besar-besaran bagi membendung penularan Covid-19.

“Satu perkara yang kita boleh belajar dari UK adalah kadar vaksinasi yang sangat pantas disana.

“Mereka memberi vaksin kepada 400,000 orang sehari dan sekarang hampir 27 juta orang sudah menerima vaksin… iaitu 40 peratus daripada populasi,” ujarnya lagi.

Beliau turut mencadangkan agar kerajaan menimbang untuk menambah bilangan sukarelawan di lapangan bagi meringankan bebas petugas barisan hadapan yang mungkin sudah keletihan ketika ini susulan jumlah pesakit yang semakin meningkat setiap hari.


UMNO-BN tidak akan bertanding kerusi disandang wakil PH, kata Chow

Kerusi yang disandang wakil rakyat Pakatan Harapan (PH) akan dipertahankan pada Pilihan Raya Negeri (PRN) Pulau Pinang.

Pengerusi PH Pulau Pinang Chow Kon Yeow berkata penyandang kerusi akan mempertahankan kerusi yang dimenangi semasa pilihan raya umum (PRU) lalu, ia secara tidak langsung mengesahkan UMNO-BN tidak akan diberi kerusi yang dimiliki PH.

“Kita masih tertakluk kepada prinsip yang sudah pun dipersetujui di peringkat kebangsaan, sama ada PH atau BN, kita sudah pun setuju bahawa penyandang akan bertanding (mempertahankan) kerusi mereka (menang) pada PRN ini, setakat ini tak ada penyandang yang mahu lepaskan kerusi,” katanya dipetik laporan Bernama.

Dalam pada itu, Chow memberitahu PH Pulau Pinang sudah mencapai kesepakatan mengenai agihan kerusi dalam kalangan parti-parti komponennya di negeri itu bagi menghadapi PRN akan datang.

Ujarnya, keputusan itu dicapai dalam mesyuarat PH petang semalam, namun beliau tidak dapat memperincikan agihan kerusi itu kerana perbincangan mengenainya akan dibawa ke mesyuarat bersama UMNO-BN selepas ini.

“…memandangkan (PRN) kali ini melibatkan gabungan dari parti luar PH, maka apa yang telah kita (PH Pulau Pinang) putuskan tertakluk kepada rundingan yang seterusnya… secara baiknya PH ada satu kedudukan (ketetapan kerusi) untuk kita bawa kepada rundingan seterusnya bersama UMNO dan BN,” katanya lagi.

Ketua Menteri Pulau Pinang itu berkata demikian kepada pemberita selepas menghadiri pelancaran sambutan Hari Wesak peringkat Pulau Pinang hari ini, dan ia turut dihadiri Timbalan Menteri Pendidikan Lim Hui Ying yang juga Ahli Parlimen Tanjong.

Pulau Pinang mempunyai 40 kerusi Dewan Undangan Negeri (DUN) dan pada PRU-14, PH memenangi 37 kerusi, termasuk dua kerusi DUN daripada calon Bersatu yang ketika itu masih bersama PH manakala masing-masing dua dan satu kerusi dimenangi BN dan PAS.

Pada PRU-15 lepas Kedah, Pulau Pinang, Selangor, Negeri Sembilan, Kelantan dan Terengganu tidak membubarkan DUN, namun media sebelum ini melaporkan pemimpin enam negeri itu mencapai kata sepakat bahawa masa paling sesuai pembubaran DUN masing-masing adalah dalam dua minggu terakhir Jun.


Kemasukan Idris beri impak positif, PKR yakin menang 11 kerusi

Tidak dinafikan kemasukan bekas pemimpin UMNO, Datuk Seri Idris Haron sebagai calon PKR memberi impak positif dan dijangka menyumbang kepada kemenangan besar Pakatan Harapan (PH) pada Pilihan Raya Negeri (PRN) Melaka nanti.

Idris yang sebelum ini semasa Pilihan Raya Umum Ke-14 (PRU-14) bertanding atas tiket UMNO di Dewan Undangan Negeri (DUN) Sungai Udang diambil PKR untuk bertanding atas tiket mereka di DUN Asahan pada PRN kali ini selepas dipecat UMNO.

Keyakinan kemenangan besar itu disuarakan Pengerusi PKR Melaka, Datuk Halim Bachik yang berkata, perkara itu berdasarkan hasil tinjauan orang ramai menerusi kempen PRN Melaka yang berlangsung sejak 8 November lalu.

Katanya, ukuran itu memberikan harapan besar kepada PKR untuk menang kerusi ditandingi sekali gus menyumbang kemenangan PH dalam membentuk kerajaan negeri.

Malah beliau menjangkakan dapat merampas kawasan DUN Lendu yang sebelum ini dimenangi Ketua Menteri, Datuk Seri Sulaiman Md. Ali dari Barisan Nasional (BN).

“Ketika PRU-14, Sulaiman hanya memperoleh majoriti 627 kerusi. Oleh itu kita yakin akan menangi kerusi itu nanti,” katanya dipetik laporan Utusan Online.

Selain Lendu, PKR juga mempertaruhkan calon-calon di Tanjung Bidara, Rembia, Machap Jaya, Asahan, Sungai Udang, Paya Rumput, Kelebang, Ayer Molek, Rim and Sungai Rambai.

Sebelum ini, Idris bersama tiga lagi ADUN – Datuk Nor Azman Hassan (UMNO-Pantai Kundor); Datuk Norhizam Hasan Baktee (Bebas-Pengkalan Batu); dan Datuk Noor Effandi Ahmad (Bersatu Teluk Mas), menarik sokongan terhadap Sulaiman dan kerajaan UMNO.

Susulan itu, Yang di-Pertua Negeri, Tun Mohd Ali Rustam membubarkan DUN pada 4 Oktober lalu bagi membolehkan Pilihan Raya Negeri (PRN) diadakan.

Suruhanjaya Pilihan Raya (SPR) menetapkan pengundian awal pada 16 November dan pengundian biasa 20 November.


Zahid ‘deadweight’ kepada Anwar: KJ ulas sokongan Melayu buat PH

Pengerusi Pakatan Harapan (PH), Datuk Seri Anwar Ibrahim berdepan cabaran besar dalam pilihan raya di enam negeri yang dijangka pada Ogos depan, khususnya untuk menambah undi Melayu terhadap gabungan itu yang kini telah bekerjasama dengan UMNO, parti yang dicemari pelbagai skandal.

Bekas Menteri Kesihatan, Khairy Jamaluddin yang dipecat daripada UMNO pada Januari lalu, dan kini sarjana pelawat di Institut ISEAS – Yusof Ishak di Singapura menulis artikel yang meramalkan beban besar PH untuk menang di tiga negeri pimpinan Perikatan Nasional (PN) diketuai PAS iaitu Kedah, Kelantan dan Terengganu.

“Pilihan raya ini akan mendedahkan cabaran terbesar Anwar – meningkatkan undi kepada gabungan PH dikawasan Melayu,” kata bekas Ketua Pemuda UMNO itu menulis dalam Fulcrum, sebuah penerbitan berpangkalan di Singapura yang menerbitkan artikel itu semalam (12 April 2023).

Khairy berkata beberapa penganalisis, yang tidak dinamakannya, telah meletakkan undi Melayu kepada PH semasa Pilihan Raya Umum Ke-15 (PRU-15) tahun lepas pada kurang daripada 15 peratus.

“Melangkah ke Pilihan Raya Negeri (PRN) di peringkat ini, adalah mustahil bagi Anwar untuk mendapatkan mana-mana negeri di Utara terutamanya, dan dia perlu mengawasi kubu kuatnya sendiri, khususnya Selangor,” tulisnya.

Beliau berkata landskap politik Malaysia telah banyak berubah sejak PRU-15 pada 19 November 2022.

Ketika itu, PH dan gabungan pesaingnya Perikatan Nasional (PN) – yang mana PAS adalah parti komponen – berada dalam kebuntuan kerana kedua-dua pihak tidak mempunyai cukup kemenangan untuk majoriti mudah 112 kerusi bagi membentuk kerajaan.

Tetapi melalui rundingan sengit dengan beberapa gabungan politik lain dan campur tangan Majlis Raja-Raja, Anwar akhirnya dilantik sebagai perdana menteri, mengetepikan Pengerusi PN, Tan Sri Muhyiddin Yassin.

Khairy berkata PN kini telah mengenal pasti Selangor dan Negeri Sembilan sebagai dua medan pertempuran utama dalam PRN akan datang.

Tambahnya, walaupun pakatan pembangkang masih tidak mungkin mengambil alih Selangor, ia mempunyai peluang untuk memenangi 12 daripada 56 kerusi DUN, dengan PH berkemungkinan mengekalkan 41 kerusi.

Beliau menjangkakan di Negeri Sembilan, PN boleh meraih dua daripada 36 kerusi DUN, dengan PH menguasai 18 kerusi, manakala Barisan Nasional (BN) menang baki 16 kerusi.

“Tetapi peluang Perikatan Nasional boleh dipertingkatkan jika mereka mendapatkan calon ‘poster lelaki/perempuan’ yang terkenal dan popular yang ditawarkan sebagai bakal pemimpin negeri sekiranya mereka menang.

“Tambahan pula, arus politik yang sedang dirasai di Malaysia pada masa ini mungkin mendapat kekuatan dan mengancam kestabilan Anwar jika beliau dan sekutunya tidak berjaya mengharunginya,” tulis Khairy.

Beliau berkata PN telah meminjam daripada “buku permainan Anwar” menjelang PRN sekarang setelah ia menjadi pembangkang, dengan memperjuangkan kempen populis seperti mendesak rakyat Malaysia dibenarkan membuat pengeluaran wang persaraan mereka.

Khairy berkata bahawa Anwar juga perlu menangani keadaan UMNO yang ‘sakit kepala’.

Walaupun UMNO kini merupakan sekutu PH, Khairy berkata Anwar sedang dibebani oleh rakan lamanya Datuk Seri Ahmad Zahid Hamidi yang kini timbalan perdana menteri.

Khairy – yang secara terbuka mencabar kepimpinan Zahid ketika dan selepas PRU-15 – melabel Ahli Parlimen Bagan Datuk itu sebagai “deadweight” untuk Anwar.

“Modal politik Anwar semakin terjejas, memandangkan reputasi Zahid yang kontroversi dan tanggapan bahawa dia memberi ganjaran kepada penyokong dan kroninya tanpa disekat.

“Yang lebih membimbangkan Anwar ialah jika UMNO menjadi liabiliti dalam PRN nanti,” tulis Khairy lagi.

Tambahnya, Anwar juga perlu berdepan dengan bekas Perdana Menteri Datuk Seri Najib Razak yang kekal sebagai tokoh politik berpengaruh walaupun dipenjarakan kerana jenayahnya dalam SRC International Sdn Bhd.

“Penyokong Najib, yang membentuk sekurang-kurangnya separuh daripada Majlis Tertinggi UMNO, telah melancarkan petisyen untuk menyokong pengampunannya.

“Mereka juga telah melancarkan serangan ke atas badan kehakiman dengan membocorkan dokumen siasatan terhadap hakim bicara yang mensabitkan Najib bersalah,” kata Khairy.

Bekas ahli Parlimen Rembau itu menyatakan bahawa Zahid telah memberitahu UMNO untuk memohon secara rasmi kepada Yang di-Pertuan Agong bagi pengampunan Najib.

Khairy berkata sokongan terhadap Anwar mungkin runtuh jika beliau gagal mempertahankan badan kehakiman susulan kempen fitnah berterusan ke atas hakim perbicaraan SRC yang mensabitkan Najib.


Larry Sng tunjuk Zuraida, Haniza jalan keluar daripada politik

Krisis dalaman Parti Bangsa Malaysia (PBM) semakin panas apabila Presidennya Datuk Larry Sng hari ini (26 Disember 2022) mendedahkan surat ditandatangani Datuk Zuraida Kamaruddin, berhubung terma dan syarat dicapai menjelang Pilihan Raya Umum Ke-15 (PRU-15) lalu.

Pada masa sama, Larry Sng berkata Zuraida, yang juga bekas ahli Parlimen Ampang dan mendakwa dirinya adalah Presiden PBM yang sah, cuba memutarbelitkan fakta dan mengelirukan orang ramai berhubung kepimpinan parti itu.

Turut sama berbuat demikian ialah Ahli Dewan Undangan Negeri Lembah Jaya, Selangor, Haniza Talha, sehingga menyebabkan kedua-duanya digantung keahlian mereka, kata Larry Sng dalam kenyataan ringkas di Facebooknya malam ini (26 Disember 2022).

“Zuraida dan Haniza akan cuba memutar belit fakta dan mengelirukan orang ramai. Itulah yang menyebabkan mereka digantung di tempat pertama.

“Nasib baik untuk PBM, saya mempunyai bukti untuk mengingatkan mereka tentang apa yang telah mereka persetujui. Fakta tidak berbohong,” kata Larry Sng sambil memuat naik dokumen berkenaan.

Antara lain, dokumen itu menyatakan peletakan jawatan dua pemimpin PBM iaitu Setiausaha Agung Nor Hizwan Ahmad, dan Ketua Penerangan Zakaria Hamid.

Dokumen ditandatangani pada 1 November lalu – 18 hari sebelum PRU-12 – dan tidak akan ditunjukkan kepada media serta orang awam, turut menyatakan Zuraida memperakui Larry Sng sebagai presiden parti, pelantikan jawatankuasa disiplin serta pelantikan ahli Majlis Tertinggi pada 30 Oktober 2022.

Selain itu, dokumen berkenaan menyatakan Larry Sng akan menandatangani watikan calon PBM bagi PRU-15 yang diberikan Zuraida.

Sementara itu, memetik Vibes, Larry menawarkan peluang kepada Zuraida untuk berundur secara bermaruah atau berdepan penyingkiran automatik mulai tengah malam ini jika gagal menjawab surat tunjuk sebab yang diberikan.

“Mungkin mereka perlu berehat seketika atau berundur daripada politik.

“Pengundi mereka sudah menolak mereka, sebab itu mereka kehilangan wang deposit pada pilihan raya umum ke-15. Tiada siapa yang berminat dengan pendapat mereka lagi,” kata Larry Sng.

Pada PRU-15 lalu, Zuraida dan Haniza kalah di kerusi Parlimen Ampang dan Hulu Selangor, selain hilang wang pertaruhan.

Terdahulu, Haniza yang juga Timbalan Presiden PBM sekali lagi mendesak Jabatan Pendaftaran Pertubuhan (ROS) menyiasat dengan teliti kesahihan Larry Sng yang juga Ahli Parlimen Julau sebagai presiden parti.

Haniza, berkata kepimpinan tertinggi parti “menolak sepenuhnya” Sng sebagai presiden dan meminta siasatan terperinci dilakukan oleh ROS.

“Kami mendesak pihak ROS menyiasat kesahihan Larry Sng sebagai presiden selepas Persidangan Agung Tahunan memutuskan Datuk Zuraida Kamaruddin mengambil alih jawatan tersebut,” katanya.


Puad bukan calon MB, Hasni calon MB yang saya suka: Zahid

Presiden UMNO Datuk Seri Ahmad Zahid Hamidi menafikan calon Rengit, Datuk Puad Zarkashi bakal dilantik sebagai Menteri Besar (MB) Johor selepas Pilihan Raya Negeri (PRN) pada 12 Mac nanti.

Zahid sebaliknya berkata Datuk Seri Hasni Mohamad yang juga MB Johor sebelum ini kekal sebagai calon yang disukainya dan Barisan Nasional (BN) sudah memuktamadkan beliau sebagai satu-satunya calon tunggal dan bukannya Puad.

“Tidak ada calon lain sebab apa yang saya cakap itu kita akan buat, kita tahu kuasa melantik  MB kuasa tuanku, tetapi jangan lagakan saya, lagakan saya kononnya  saya nak Puad, lagakan saya kononnya saya nak orang itu dan orang ini, tidak sama sekali.

“Sekali saya suka (Hasni) saya akan tetap suka dan akan lonjak beliau,”katanya ketika berucap di Bilik Gerakan BN Parlimen Iskandar Puteri.

Zahid menafikan dakwaan Ketua Penerangan Bersatu, Datuk Wan Saiful Wan Jan yang kononnya Puad cuba melobi untuk menjadi MB Johor bagi menggantikan Hasni memandangkan mempunyai hubungan rapat dan dianggap sebagai pengikut setia Zahid itu.

“Kononnya saya memberikan dokongan kepada calon BN Dewan Undangan Negeri (DUN) Rengit (Puad) untuk jadi MB, orang itu (Wan Saiful) mimpi ke apa, saya umum bahawa poster boy, calon MB kita jika atas diperkenan Tuanku ialah  Hasni,” katanya lagi.

Terdahulu, Wan Saiful menerusi catatan Facebook mendakwa semasa ke Rengit baru-baru ini, beliau mendengar khabar bahawa Puad sudah beberapa minggu giat melobi jawatan  MB bagi menggantikan Hasni sekiranya BN menang.

“Khabarnya, antara hujah yang digunakan adalah sebagai ahli MKT yang dilantik sendiri oleh Zahid , dia boleh membawa Umno Johor lebih rapat dengan agenda Presiden Umno itu berbanding Hasni.

“Puad dikatakan telah menunjukkan kesetiaan tidak berbelah bahagi kepada Zahid dan Najib Razak, maka sekarang adalah masa untuk menerima ganjaran,” kata Wan Saiful.


Mahkamah tolak permohonan Najib gantung prosiding saman SRC

Mahkamah Tinggi Kuala Lumpur hari ini menolak permohonan bekas Perdana Menteri Datuk Seri Najib Razak untuk menggantung prosiding saman sivil AS$1.18 bilion SRC International Sdn Bhd terhadapnya.

Hakim Datuk Ahmad Fairuz Zainol Abidin berkata Najib, 68, tidak akan diprejudis jika saman itu diteruskan ketika beliau menunggu rayuan kes jenayah membabitkan penyelewengan RM42 juta dana SRC di Mahkamah Persekutuan.

Beliau berkata mahkamah berpandangan bahawa keputusan rayuan dan permohonan di Mahkamah Persekutuan pada peringkat ini adalah bersifat spekulatif semata-mata, lapor Bernama.

“Bagaimanapun, apa jua keputusan (rayuan) di Mahkamah Persekutuan tidak menghalang defendan (Najib) daripada membuat pindaan kepada tuntutannya, tertakluk kepada permohonan yang dibuat dan pendedahan pernyataan pembelaan juga tidak akan memprejudis defendan.

“Permohonan untuk menggantung prosiding semasa sehingga tiga pertuduhan pengubahan wang haram yang dihadapi defendan diputuskan juga tidak dibenarkan kerana garis masa belum ditentukan.

“Justeru, Mahkamah berpandangan pengurusan saman ini perlu diteruskan dan adalah penting defendan memfailkan pembelaan bagi memastikan saman ini berjalan dengan efisien,” katanya pada prosiding yang berlangsung secara maya hari ini.

Mahkamah kemudian menetapkan 24 Februari ini untuk pengurusan lanjut kes itu dan Najib turut diarah memfailkan pernyataan pembelaannya menjelang 31 Mac depan.

Peguam Harvinderjit Singh hadir bagi pihak Najib manakala Datuk DP Naban mewakili SRC, yang merupakan anak syarikat 1Malaysia Development Berhad (1MDB).

Ketika prosiding sebelum ini, Harvinderjit berhujah bahawa Najib ingin menangguhkan prosiding saman itu sehingga pelupusan penuh kes jenayah membabitkan RM42 juta dana SRC yang kini di peringkat akhir di Mahkamah Persekutuan selain tiga pertuduhan pengubahan wang haram membabitkan RM27 juta dana syarikat itu di Mahkamah Tinggi.

Pada 7 Mei tahun lalu, SRC di bawah pengurusan baharunya, memfailkan saman terhadap Najib serta bekas-bekas pengarah syarikat itu Datuk Suboh Md Yassin, Datuk Mohammed Azhar Osman Khairuddin, Nik Faisal Ariff Kamil, Datuk Che Abdullah @ Rashidi Che Omar, Datuk Shahrol Azral Ibrahim Halmi dan Tan Sri Ismee Ismail.

Bagaimanapun, syarikat itu kemudian menggugurkan keenam-enam nama daripada saman tersebut dan hanya mengekalkan Najib sebagai defendan.

SRC mendakwa Najib telah menyalah guna kuasanya dan memperoleh manfaat peribadi daripada dana syarikat itu selain melakukan penyelewengan.

Najib adalah Penasihat Emeritus SRC dari 1 Mei 2012 hingga 4 Mac 2019.

SRC, yang kini dimiliki sepenuhnya oleh Kementerian Kewangan Diperbadankan (MoF Inc) menuntut ganti rugi am, teladan dan tambahan selain faedah, kos serta relif lain yang difikirkan sesuai oleh mahkamah.

Pada 7 Disember tahun lepas, Mahkamah Rayuan mengekalkan sabitan dan hukuman penjara 12 tahun serta denda RM210 juta ke atas Najib kerana menyeleweng RM42 juta dana SRC selepas menolak rayuan beliau terhadap keputusan Mahkamah Tinggi pada 28 Julai 2020.

Pada hari sama, Najib memfailkan notis rayuan kepada Mahkamah Persekutuan.


Ciapan gambar Wan Azizah bersama PM di Dewan Rakyat sebaik pulang dari Turkiye

Perkongsian dalam media sosial pelukan Datuk Seri Wan Azizah Wan Ismail dengan suaminya yang juga Perdana Menteri, Datuk Seri Anwar Ibrahim dalam Dewan Rakyat semalam menerima reaksi kagum orang ramai.

Terdahulu, gambar yang dikongsi memaparkan Ahli Parlimen Bandar Tun Razak itu memeluk suaminya di Parlimen ketika hadir Sidang Dewan Rakyat pagi semalam.

“Jumpa di Parlimen selepas lawatan ke Turkiye.. alhamdulillah selamat pulang,” katanya dalam ciapan di akaun Twitter hari ini.

Perkara itu dikongsikan Wan Azizah menerusi akaun Twitternya pada Khamis.

Perkongsian itu mendapat pelbagai reaksi netizen yang rata-ratanya menyifatkan sebagai pasangan yang comel.

Terdahulu, Anwar selamat tiba di Kompleks Bunga Raya, Lapangan Terbang Antarabangsa Kuala Lumpur (KLIA) menaiki pesawat khas selepas mengadakan lawatan sehari ke Turkiye bagi menzahirkan komitmen Malaysia membantu rakyat Turkiye terkesan akibat gempa bumi.


Naratif PAU bakal tertumpu untuk mensucikan DAP dan pertahankan Zahid

Semakin jelas naratif Perhimpunan Agung UMNO (PAU) yang berlangsung kali ini akan tertumpu ke arah mencari jalan untuk mensucikan DAP dan juga mempertahankan Datuk Seri Ahmad Zahid Hamidi sebagai Presiden.

Walaupun berdepan kekalahan terburuk dalam sejarah dengan Presiden tidak mahu mengaku kesilapan sendiri kerana mendesak Pilihan Raya Umum ke-15 (PRU-15) disegerakan, kini UMNO mengambil jalan untuk mensucikan seteru mereka, DAP pada perhimpunan kali ini.

Bermula dengan taklimat khas oleh Zahid semalam dan disusuli dengan ucapan retorik Timbalannya, Datuk Seri Mohamad Hasan, pemerhati politik boleh memahami jalan cerita yang sedang dijual kepada ahli-ahli UMNO untuk menghalalkan rancangan bersama DAP dan mengekalkan Timbalan Perdana Menteri (TPM) sebagai Presiden.

Selepas taklimat khas semalam, semua media arus perdana yang cenderung kepada UMNO melaporkan berhubung isu surat akuan berkanun (SD) yang ditandatangani oleh 10 Ahli Parlimen (MP) Barisan Nasional yang menyokong untuk bersama Perikatan Nasional (PN).

Isu 10 SD daripada MP BN itu sengaja dimainkan bagi mencipta persepsi kononnya wujud pengkhianat dalam parti yang bekerjasama dengan musuh walhal pengkhianat sebenar adalah individu yang mengheret untuk duduk sekatil dengan DAP dan menyokong Datuk Seri Anwar Ibrahim menjadi PM Ke-10.

Bagaimanapun, pengkhianat sebenar UMNO cuba mencari kesalahan orang lain dengan mewujudkan naratif kononnya terdapat satu lagi kumpulan pengkhianat dalam UMNO.

Langkah mewujudkan persepsi kononnya wujud satu lagi kumpulan pengkhianat tersebut dilihat sebagai cubaan mengaburi mata ahli-ahli UMNO daripada mengenalpasti pengkhianat sebenar yang sanggup mengenepikan maruah dan prinsip demi semata-mata kepentingan peribadi.

Adakah ahli-ahli dan perwakilan UMNO sudah lupa dengan ketetapan sebelum ini yang dibuat sendiri oleh Presiden berhubung pendirian ‘No Anwar, No DAP’?

Adakah ahli-ahli UMNO terlupa siapa sebenarnya yang melanggar ketetapan tersebut dan boleh mengubah pendirian mengikut sesuka hatinya asalkan kehendaknya dituruti?

Namun, mengenali ahli-ahli UMNO yang terlalu taksub dan mudah ditipu hidup-hidup, ia tidak menghairankan jika mereka terpedaya dengan naratif yang sedang dibawa tersebut sehingga menjadi punca kepada kekalahan memalukan dalam sejarah.

Nampaknya ahli-ahli UMNO masih tidak sedar dan masih mempercayai naratif yang dibawa oleh pimpinan atasan yang hanya mempergunakan mereka untuk kepentingan peribadi dan bukannya untuk kepentingan parti.

Sebelum ini pemimpin atasan UMNO membawa naratif kononnya parti sudah kuat dan bersedia menghadapi PRU-15 sehingga mendesak supaya ia disegerakan, tetapi lihat apa yang berlaku selepas itu? UMNO rebah dan kalah teruk.

Zahid yang mendesak PRU-15 disegerakan sehingga membawa UMNO rebah pula enggan mengakui kesilapan, malah diajak pula ahli-ahli untuk bersamanya memulihkan parti, walhal punca parti itu lemah datang daripada dirinya sendiri.

Pemimpin jenis apakah ini yang tidak mahu memikul tanggungjawab dan hanya tahu mencari kesalahan orang lain?

Tidak cukup dengan kekalahan yang memalukan dalam sejarah, kini UMNO mahu pula mengajar ahli-ahlinya untuk mensucikan DAP yang suatu ketika dahulu adalah musuh tradisi mereka sejak berdekad lamanya.

Lihat sahajalah ucapan Tok Mat semasa perasmian sayap UMNO, ucapannya itu secara tidak langsung adalah gesaan kepada ahli-ahli parti agar menerima DAP dengan hati yang terbuka dan menerima kerjasama yang sedang dijalinkan dalam kerajaan campuran ketika ini.

Ahli-ahli UMNO diajak untuk menelan apa sahaja yang DAP lakukan dalam kerajaan campuran, itulah doktrin terbaharu UMNO kepada ahli-ahlinya sekarang ini.

Mana maruah Tok Mat, bukankah beliau sebelum ini yang pernah berjanji tidak akan membiarkan UMNO berpeluk dengan DAP? Bukankah beliau sebelum ini yang mengajak ahli-ahli UMNO untuk berperang dengan DAP? Tetapi kini diajaknya pula ahli-ahli UMNO duduk sekatil.

Adakah Tok Mat menganggap ahli-ahli UMNO ini mudah dicucuk hidungnya untuk mengikut setiap arahan diberikan? Adakah Tok Mat melihat ahli-ahli UMNO sama seperti pemimpin UMNO yang tidak bermaruah sehingga sanggup mengadaikan prinsip untuk duduk bersama musuh orang Melayu dan Islam?

Sudah-sudahlah pemimpin UMNO menghina tahap kematangan ahli-ahlinya dengan beranggapan mereka semua bodoh dan mudah dimanipulasi untuk mengikut telunjuk hawa nafsu semata-mata.

Adakah Tok Mat berharap kerjasama bersama DAP dengan UMNO selepas ini akan dapat menguatkan parti semula?

Logik apakah yang Tok Mat sedang gunakan untuk menghalalkan langkah UMNO bersama DAP sekarang ini?

Daripada beria-ria mahu mensucikan DAP, lebih baik juga Tok Mat mencermin diri sendiri dan melihat siapakah yang menjadi punca UMNO itu lemah.

UMNO menjadi lemah disebabkan oleh pemimpinnya sendiri dan bukan disebabkan oleh parti lain, UMNO itu lemah disebabkan sikap angkuh dan berlagak pemimpinnya yang tidak mahu mendengar suara rakyat dan hanya mementingkan kuasa semata-mata.

UMNO itu lemah kerana segelintir pemimpinnya yang menggunakan parti seperti sebuah syarikat persendirian dan bukan sebagai sebuah entiti yang memperjuangkan hak orang Melayu dan Islam lagi.

UMNO itu lemah disebabkan menolak perubahan dan tidak mahu berubah.

Cukuplah menyalahkan parti lain sebagai punca UMNO lemah, lebih baik cermin diri sendiri untuk melihat punca sebenarnya parti itu ditolak rakyat semasa PRU-15 lalu dan bukannya dengan mencari alasan menyalahkan pihak lain.


Isu peruntukan: Pembangkang hargai kenyataan Tengku Hassanal

Ahli Dewan Undangan Negeri (ADUN) pembangkang di Pahang menyambut baik titah Pemangku Raja Pahang, Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah supaya kerajaan Pahang memberikan peruntukan adil kepada ADUN pembangkang di negeri itu.

Ketua Pembangkang, Datuk Seri Tuan Ibrahim Tuan Man berkata kesemua ADUN yang memenangi pilihan raya lalu merupakan pilihan rakyat dan kerajaan negeri perlu menghormati perkara itu.

“Kita merakam penghargaan yang tinggi kepada Tuanku. Secara tak langsung, satu arahan dikeluarkan kepada pihak kerajaan supaya menyalurkan peruntukan kepada semua ADUN.

“Tuanku sebut, kami (Adun pembangkang) dipilih oleh rakyat dan hormati pilihan rakyat,” katanya lapor HarakahDaily, hari ini.

Pada 3 Januari lalu, pembangkang mendakwa dianaktirikan kerajaan negeri Pahang selepas tidak menerima sebarang peruntukan.

Pada Istiadat Pembukaan Mesyuarat Pertama Penggal Kedua Dewan Undangan Negeri (DUN) Pahang ke-15 di Wisma Sri Pahang di Kuantan semalam, baginda bertitah landskap politik perlu berubah.

“(Tempoh) 66 tahun ini sepatutnya telah matang dan yang menjadi kerajaan raikan pembangkang kerana mereka juga telah dipilih oleh rakyat.

“Peruntukan yang adil perlu diberikan kepada mereka (pembangkang) juga,” titah baginda.

Dalam pada itu, Tuan Ibrahim yang juga Timbalan Presiden PAS berkat peruntukan itu sangat penting kepada wakil rakyat bagi menyelesaikan pelbagai isu dalam kawasan seperti bencana dan sebagainya.

“Kita katakanlah jika berlaku ribut di suatu kawasan, mangsa akan datang ke pusat khidmat jadi dana perlu disalurkan segera.

“Bukan salur secara terus kepada ADUN, ia disalurkan kepada pejabat daerah cuma geran sahaja kita minta diserahkan kepada kita. Bukan dalam bentuk wang tunai.

“Tapi semua projek segera itu akan diaudit termasuk peruntukan RM5,000 bagi sumbangan hari raya sebelum ini, kami sediakan laporan lengkap supaya tidak timbul berlakunya penyelewengan,” katanya.